Аллоҳ таоло Лут алайҳиссаломнинг исми шарифларини Қуръони Каримда 27 марта зикр қилган. У зотга тегишли ояти карималар Ҳуд, Ҳижр, Ҳаж, Шуаро, Намл, Анкабут, Сод, Қоф, Қамар, Таҳрим, Анъом, Аъроф, Анбиё ва ас-Саффот сураларида келган. Аллоҳнинг пайғамбарларининг машҳурларидан бўлмиш Лут алайҳиссалом Ироҳим алайҳиссаломнинг акалари Ҳороннинг ўғли бўлганлар. Аллоҳ таоло у зотни ҳам Иброҳим алайҳиссаломнинг вақтларида пайғамбар қилиб юборган. Яъни, Иброҳим алайҳиссалом Лут алайҳиссаломга амаки бўладилар.\nДастлаб Лут алайҳиссалом ҳам Иброҳим алайҳиссаломга иймон келтириб, у зотнинг йўлидан юрганлар. Бу ҳақда «Анкабут сурасида: «Бас, унга Лут иймон келтирди ва: «Албатта, мен Роббимга ҳижрат қилгувчиман. Албатта, У азиз ва ҳакимдир», деди». (26 оят)\nЯъни, Иброҳим алайҳиссаломга Лут иймон келтирди. Аввал айтилганидек, Лут алайҳиссалом Иброҳим алайҳиссаломга жиян бўлар эди. Лут алайҳиссалом амакилари Иброҳим алайҳиссаломга иймон келтирган биринчи одам бўлдилар. Шунингдек, ўша пайтда Иброҳим алайҳиссаломга хотинлари Биби Сора ҳам иймон келтирган эдилар.\nТафсирчи уламоларимиз оятдаги:\n«Албатта, мен Роббимга ҳижрат қилгувчиман» жумласини ким айтгани тўғрисида икки хил фикр билдирганлар. Баъзилари, бу гапни Лут алайҳиссалом айтган, десалар, кўплари, Иброҳим алайҳиссалом айтган, дерлар.\nНима бўлганда ҳам, Аллоҳга ҳижрат қилиш, дунёдаги барча нарсани ташлаб, Аллоҳ таолога томон интилиш туйғуси Иброҳим алайҳиссаломда ҳам, Лут алайҳиссаломда ҳам кучли бўлган. Аллоҳ таолонинг азиз-ғолиб, барчадан устун эканлигига ва ҳар нарсани ҳикмат билан қилишига ҳам уларнинг ишончлари юқори даражада бўлган. Ҳамма нарсадан кечиб, фақат Аллоҳни деганлари учун ҳам Аллоҳ таоло уларга барча яхшиликларни кутганларидан зиёда қилиб берган.\nКейинчалик, Лут алайҳиссалом Иброҳим алайҳиссаломнинг изнлари билан Урдуннинг Садум деган жойига кетдилар.\nҲа, Иброҳим алайҳиссалом у кишини сўлим яйловлари бор жойларга, Урдун дарёсининг шарқига жойлаштирдилар.\nШундай қилиб, Аллоҳ изни билан улар Ўлик денгиз ўрнидаги Садум номли шаҳар ва унинг атрофидаги аҳоли яшайдиган жойларда истиқомат қилдилар ва ўша ерлар аҳолисига Пайғамбар этиб юборилдилар.\nЛУТ ПАЙҒАМБАР БЎЛДИЛАР\nАллоҳ таоло «ас-Саффот» сурасида: Албатта, Лут ҳам юборилган Пайғамбарлардандир»,(133 оят) деб узотнинг пайғамбарликларини тасдиқлайди.\nШуаро сурасида эса пайғамбарлик ҳақидаги хабар Лут алайҳиссаломнинг ўзлари томонидан айтилади:\n«Лут қавми Пайғамбарларни ёлғончи қилди». (160 оят)\nУлар Ўлик денгиз яқинидаги шаҳар-қишлоқларда яшаганлар.\nЎшанда уларга биродарлари Лут деди: «Қўрқмайсизларми?! Албатта, мен сизларга ишончли Пайғамбарман. Бас, Аллоҳдан қўрқинглар ва менга итоат қилинглар. Мен сизлардан бунинг учун ҳақ-ажр сўрамасман. Менинг ажрим фақатгина Роббул Оламийн зиммасидадир». (161-164 оятлар)\nҚАВМНИ ИНСОФГА ЧАҚИРИШ\nЛут алайҳиссалом пайғамбар бўлиб келган Садум шаҳари аҳолиси дунёдаги энг ёмон гуноҳлардан бирига мубтало эдилар. Улар баччабозлик ила шуғулланар эдилар. Уларнинг пайғамбарлари Лут алайҳиссаломнинг бош вазифаларидан бири уларни шу қабиҳ ишдан қайтариш бўлди.\nАллоҳ таоло «Анкабут» сурасида бу ҳақда қуйидагиларни айтади: «Ва Лутни (ҳам юбордик). Ўшанда у ўз қавмига: «Албатта, сиз ўзингиздан олдин ўтгани оламлардан ҳеч ким қилмаган фоҳиша ишни қилмоқдасиз». (28 оят)\nЯъни, биз Лутни ҳам Пайғамбар қилиб юбордик. Ўшанда у қавмига улар дунёда ҳеч ким содир этмаган фоҳиша ишни қилишаётганини айтди.\nБу фоҳиша иш нима экани ҳаммага маълум. Бу қавм жинсий бузуқликка берилган эди. Ушбу оятда мазкур бузуқликни Лут қавмидан олдин инсоният тарихида ҳеч ким қилмагани ҳам таъкидланмоқда. Кейинги оятда Лут алайҳиссалом мазкур фоҳиша ишни очиқ баён этадилар:\n«Сизлар эркакларга яқинлик қилиб, йўлни кесасизми ва тўплантиларингизда мункир иш қилурмисиз?!» деди. Унинг қавмининг жавоби: «Агар ростгўйлардан бўлсанг, бизга Аллоҳнинг азобини келтир», дейишдан бошқа бўлмади». (29 оят)\nЛут алайҳиссалом қавмга уларнинг хатолари нақадар катта эканини англатишда давом этиб: «Сизлар эркакларга яқинлик қилиб, йўлни кесасизми ва тўплантиларингизда мункир иш қилурмисиз?!» деди.\nЛут қавмининг қилган фаҳш амали эр кишининг эр кишига шаҳват ила жинсий яқинлик қилишидан иборат эди. Пайғамбар Лут алайҳиссалом бу ерда ўша амални эслатмоқдалар. Оятдаги «йўлни кесасизми» ибораси бошқа маънодан олингандир. Аслида «йўл кесиш» маъноси қароқчилик қилиш, одамларнинг йўлини тўсиб, озор бериш, молу мулкларини тортиб олиш маъноларини ифодалашда ишлатилади. Бу ерда эса, кишиларнинг йўлини тўсиб, фоҳиша ишга мажбур қилганларини англатиш учун ишлатилмоқда. Лут қавми бу ишга ўта мубтало бўлганидан, йўловчиларни тўсиб, зўрлаш даражасига бориб етган эдилар.\n«...ва тўплантиларингизда мункир иш қилурмисиз?!»\nЛут қавми бу ишга муккаларидан кетганликларидан тўп-тўп бўлиб олиб, очиқчасига қилишар эди. Улар на ўзларидан, на бошқалардан уялишарди.\nБу ишлари оддий фаҳш эмас, балки ўтакетган ёвузлик, инсонийлик доирасидан чиқиб кетишдир. Бундай даражага етган одамлар дарҳол тавба қилиб, ўзларини ўнгламасалар, оқибати ёмон бўлиши аниқ кўриниб қолган эди.\nШунинг учун ҳам Лут алайҳиссалом қавмларини юқоридаги гаплар билан бу йўлдан қайтишга даъват қилдилар. Хўш, қавм бу даъватга қандай жавоб берди?\n«Унинг қавмининг жавоби: «Агар ростгўйлардан бўлсанг, бизга Аллоҳнинг азобини келтир», дейишдан бошқа бўлмади».\nТабиати бузилиб, ҳирсга берилган бу фоҳиша қавмга ўзларидан чиққан Пайғамбар Лут алайҳиссаломнинг даъвати заррача ҳам таъсир қилмади. Балки туғёнга кетган қавм ўз Пайғамбарига истеҳзо билан, агар гапинг рост бўлса, бизга Аллоҳнинг азобини келтир, дейишди. Бу ҳол Лут алайҳиссалом учун катта синов эди. Шаҳвоний лаззатга берилган қавмнинг иймон ва дину диёнат билан ҳам, Аллоҳнинг амри ва Пайғамбарнинг даъвати билан ҳам ҳеч қандай иши йўқ эди. Улар қилаётган гуноҳлари учун азоб келишидан ҳам қўрқмай қўйган эдилар. Ана ўшанда Лут алайҳиссаломнинг Аллоҳ таолога ёлборишдан бошқа чоралари қолмади.\n«У: «Эй Роббим, менга бузғунчи қавмларга қарши Ўзинг нусрат бер», деди». (30 оят)\nБу бузғунчи қавмга ҳеч қандай насиҳат, даъват фойда бермади. Энди, уларга қарши Аллоҳнинг Ўзи нусрат бермаса, бошқа илож йўқ эди.\nНОБАКОР ҚАВМ ИЛА ТОРТИШУВНИНГ ДАВОМ ЭТИШИ\nЎтган қиссалар мазмунидан Пайғамбарлар ўз умматларига бир хил даъват ила келганини ва қавмлар эса, уларни турли ҳийла ва баҳоналар ила инкор қилганларини билиб олган эдик. Лут алайҳиссалом қиссаларида, у зот дафъатан ўз қавмларининг улкан қабиҳ ишлари–баччабозликларини қоралашга бошлайдилар.\nАнъом сурасида Аллоҳ таоло бу ҳолатни қуйидагича васф қилади:\n«Ва Лутни (юбордик). Унинг ўз қавмига: «Сиздан олдин оламларда ҳеч ким қилмаган фоҳиша ишни қиласизларми?!\nАлбатта, сизлар аёлларни қўйиб, эркакларга шаҳват ила яқинлик қилмоқдасизлар. Йўқ! Сизлар исрофчи қавмсиз!» деганини эсла». (80-81 оят)\nДарҳақиқат, улар қилаётган фоҳиша ишни, умуман, бирор-бир оламда одам зоти қилмаган эди. Улар, умуман, инсонлик, жонзотлик табиатига зид ишни қилишни ҳаммадан бурун бошлаган эдилар. Бу ҳолни Лут алайҳиссалом:\n«Албатта, сизлар аёлларни қўйиб, эркакларга шаҳват ила яқинлик қилмоқдасизлар», деб таърифламоқдалар.\nАллоҳ таоло инсонни эркак ва аёл жинсида яратди. Ҳар бирига ўзига хос аъзолар ва хусусиятлар берди. Жумладан, инсон наслини бардавом этиш учун ҳар бирини ўзига хос таносул аъзолари билан яратди. Инсон наслини эркак ва аёлнинг қўшилиши натижасида пайдо бўладиган қилди. Бу қўшилишдан икковлари ҳам табиий лаззат оладиган бўлдилар. Бунинг учун уларда зарур аъзолар–ҳис-туйғу, ҳужайралар ва шу каби анвойи моддаларни халқ қилди. Ушбу қўшилишдан ҳосил бўладиган лаззат ва рағбатга нисбатан бўлган қизиқишни фарзанднинг ғоят қаттиқ азоб билан туғилиши, унинг тарбияси каби машаққатларни ҳам унутадиган даражада қудратга айлади.\nАллоҳ таоло инсон зотини жинсий яқинлик йўли билан яратиб, унинг насли покиза йўл билан кўпайиб туришини ирода ва ҳаётий зарурат қилди. Бу йўлдан тажовуз қилганлар ва Аллоҳ иродасига зид бориб, эркакларга шаҳват ила яқинлик қиладиганлар ақидаси бузуқ ва тубан кишилар ҳисобланадилар.\nШу боисдан мазкур қиссада худди шу фоҳишалик бош масала қилиб кўтарилади. Бинобарин, Лут алайҳиссалом бу ёруғ оламда ҳеч бир зот қилмаган улкан гуноҳга биринчи бўлиб қўл урган қавмларини:\n«Йўқ! Сизлар исрофчи қавмсиз!» деб таърифламоқдалар.\nХўш, бу пасткаш қавм ўз Пайғамбарининг бу гапига нима деб жавоб қилди?\n«Қавмнинг жавоби: «Уларни қишлоғингиздан чиқариб юборинг, чунки улар жуда ҳам покиза бўлаверадиган одамлар экан», дейишларидан бошқа нарса бўлмади». (82 оят)\nИнсофни кўринг. Инсон табиатига мувофиқ иш қилган, ҳалолу пок бўлиб, бошқаларни покизаликка чақирган кишилар юртларидан ихрож қилинар эканлар. Уларнинг «айблари» битта–жуда ҳам покиза одам бўлганликлари. Инсонийлик қиёфасини йўқотган қавм шу даражага етар экан-да. Ўзлари инсоният бўйнига тавқи лаънат бўлиб осиладиган амалларни тап тортмай қилаётганлари етмаганидек, уларга ўхшашни хоҳламаган, инсонлигини йўқотмаган, Аллоҳнинг амрида юришга ҳаракат қилганларни покизаликда айблайдилар.\nБу доимо рўй бериб келаётган ҳол. Ҳозир ҳам ана шундай покиза зотларнинг кўплари ё қамоқда, ёхуд сургунда, жилла қурса, тазйиқ ва таҳдид остидадирлар.\nТабиати бузилиб, ҳирсга берилган бу фоҳишачи қавмга ўзларидан чиққан Пайғамбар Лут алайҳиссаломнинг даъвати заррача ҳам таъсир қилмади.\nБалки туғёнга кетган қавм ўз Пайғамбарига истеҳзо билан, агар гапинг рост бўлса, бизга Аллоҳнинг азобини келтир, дейишди.\nБу ҳол Лут алайҳиссалом учун катта синов эди. Шаҳвоний лаззатга берилган қавмнинг иймон ва дину диёнат билан ҳам, Аллоҳнинг амри ва Пайғамбарнинг даъвати билан ҳам ҳеч қандай иши йўқ эди.\nУлар қилаётган гуноҳлари учун азоб келишидан ҳам қўрқмай қўйган эдилар. Ана ўшанда Лут алайҳиссаломнинг Аллоҳ таолога ёлборишдан бошқа чоралари қолмади.\n«У: «Эй Роббим, менга бузғунчи қавмларга қарши Ўзинг нусрат бер», деди». (Анкабут сураси 30 оят)\nАЗОБ ФАРИШТАЛАРИНИНГ КЕЛИШИ\nАллоҳ Лут алайҳиссаломнинг бу дуоларини қабул этди. Фоҳиша қавмни ҳалок қилиш учун фаришталарни юборди. Ўша фаришталарга йўл-йўлакай Иброҳим алайҳиссаломга фарзанд кўришлари ҳақидаги башорат-хушхабарни етказиш ҳам топширилган эди. Шу мақсад ила улар аввал Иброҳим алайҳиссалом ҳузурларига келдилар.\nБунинг тафсилотини «Анкабут» сурасидан ўрганамиз:\n«Бизнинг элчиларимиз Иброҳимга хушхабарни келтиришганида: «Албатта, биз ушбу шаҳар аҳлини ҳалок қилгувчидирмиз. Албатта, унинг аҳли зулм қилгувчилардан бўлдилар», дедилар». (31 оят)\nИброҳим алайҳиссалом билан фаришталар орасида бўлиб ўтган суҳбат тафсилоти бошқа сураларда келган. Бу ерда эса, сиёққа мос жиҳатларигина келтирилади. Лут алайҳиссалом Аллоҳдан нусрат сўраб, дуо қилган эдилар. У зотнинг дуосини Аллоҳ таоло ижобат қилганини ушбу оятдан билмоқдамиз.\nФаришталар Иброҳим алайҳиссаломга: «Албатта, биз ушбу шаҳар аҳлини ҳалок қилгувчидирмиз», дедилар.\nЯъни, Лут қавми истиқомат қиладиган Садум шаҳрини ҳалок этамиз. Бунинг сабаби унинг аҳли зулм қилувчи бўлганларидир.\n«Албатта, унинг аҳли зулм қилгувчилардан бўлдилар», дедилар».\nҲа, Аллоҳ йўллаган Пайғамбарнинг гапига кирмай, гуноҳ қилишда бардавом бўлишдан ҳам катта зулм борми ўзи?!\nЖияни Лут яшаб турган шаҳарнинг ҳалок этилиши ҳақидаги хабарни эшитган Иброҳим алайҳиссалом дарҳол ташвишга тушиб савол бердилар.\n«У: «Унда Лут бор-ку?!» деди. Улар: «Биз унда ким борлигини яхши билурмиз. Биз, албатта, унга ва унинг аҳлига нажот берурмиз. Магар унинг хотини ҳалок бўлгувчилардан бўлгандир», дедилар». (32 оят)\nИброҳим алайҳиссалом бутунлай ҳалокатга учраши лозим бўлган шаҳарда Лут алайҳиссалом бор-ку, сизларга барибирми, ҳалок қилаверасизларми, деган маънода фаришталардан:\n«Унда Лут бор-ку?!» деди.\nБу гапда савол аралаш эътироз бор эди. Фаришталар буни тўла тушунган ҳолда қониқарли жавоб бердилар:\n«Улар: «Биз унда ким борлигини яхши билурмиз. Биз, албатта, унга ва унинг аҳлига нажот берурмиз», дедилар.\nЯъни, ўша Садум шаҳрида ким борлигини яхши биламиз. Жумладан, Лут борлигини ҳам яхши биламиз. Эй Иброҳим, сен уни ўйлаб, безовта бўлма, биз, албатта, Лутга ва унинг аҳлига, яъни, унга иймон келтирганларга ҳалокатдан нажот берамиз.\n«Магар унинг хотини ҳалок бўлгувчилардан бўлгандир», дедилар».\nЧунки у хотин жиноятчи қавмнинг ёнини оларди, уларнинг жиноятларини инкор этмасди.\nИброҳим алайҳиссалом билан бўлган суҳбатдан сўнг фаришталар Лут алайҳиссалом томон жўнаб кетдилар.\nФАРИШТАЛАРНИ ЛУТ АЛАЙҲИССАЛОМ ҲУЗУРЛАРИГА КЕЛИШЛАРИ\nМазкур хушрўй йигитлар шаклидаги фаришталар Иброҳим алайҳиссаломнинг ҳузурларига қандоқ қилиб меҳмон шаклида кириб келган бўлсалар Лут алайҳиссаломнинг ҳузурларига ҳам шундоқ ҳолда кириб келдилар.\nБу ҳолатни «Анкабут» сурасида қуйидагича васф қилинади:\n«Элчиларимиз Лутга келишганида, у улар сабабли маҳзун бўлди ва келишларидан юраги сиқилди. Улар: «Сен хавфсирама ва маҳзун ҳам бўлма, албатта, биз сени ва аҳлингни қутқаргувчилармиз. Магар хотининг ҳалок бўлгувчилардан бўлгандир». (33 оят)\nЛут алайҳиссаломнинг Аллоҳ юборган фаришталарни кўриб хафа бўлишларига сабаб бор эди. Аввалло, элчи-фаришталар навқирон, ҳуснли йигитлар қиёфасида келган эдилар.\nҚолаверса, Лут алайҳиссалом уларнинг элчи-фаришталар эканидан ҳали-ҳануз хабар топмаган эдилар. Ёш ва чиройли меҳмон йигитларга жиноятчи қавм тажовуз қилиб, мезбон Лут алайҳиссаломни шарманда этишлари мумкин эди.\nШу сабабли Лут алайҳиссалом уларни кўриб маҳзун бўлдилар ва юраклари сиқилди.\nБу ҳолни сезган фаришталар у зотга тасалли бериб:\n«Сен хавфсирама ва маҳзун ҳам бўлма», дедилар.\nУлар Лут алайҳиссаломни хотиржам этиб, нима иш қилишларини айтдилар.\n«...албатта, биз сени ва аҳлингни қутқаргувчилармиз», дедилар.\nЯъни, шаҳар аҳолисининг ҳаммасини ҳалок қиламиз, аммо сени ва сенинг аҳлингни ҳалокатдан қутқарамиз «Магар хотининг ҳалок бўлгувчилардан бўлгандир», дедилар».\nЯъни, у сенинг хотининг бўлса ҳам, ҳалок қиламиз.\nСўнгра фаришталар сўзларида давом этиб дедилар:\n«Албатта, биз ушбу шаҳар аҳолиси бошига фосиқлик қилганлари туфайли осмондан азоб туширгувчимиз», дедилар». (34 оят)\nАллоҳ таоло бу қавмни қилмишига яраша жазолади.\nЖИНОЯТЧИ ҚАВМ ҲАЛОКАТИ\nЖиноятчи қавмнинг жазоланиши қандоқ бошланганини «Қамар» сурасидаги ушбу ояти карима баён қилиб беради:\n«Улар ундан меҳмонларини топширишни сўрадилар. Бас, кўзларини кўр қилдик. Менинг азобим ва огоҳлантиришларимни тотиб кўрсинлар». (37 оят)\nАввал ҳам айтилганидек, маълум ва машҳур бўлганидек, Лут қавми ўзларидан олдин ҳеч ким қилмаган қабиҳ жиноятни, эркакларнинг ўзаро жинсий алоқа қилиш жиноятини қилишга мубтало бўлган эди.\nБу борада иш шу даражага бориб етдики,\n«Улар ундан меҳмонларини топширишни сўрадилар».\nЖиноятчи қавм ўз Пайғамбарлари Лут алайҳиссаломдан у кишининг ҳузурларига меҳмон бўлиб келган ёш йигитларни фоҳиша иш қилиш учун ўзларига топширишни талаб қилдилар.\n«Бас, кўзларини кўр қилдик».\nАна ўшанда Биз мазкур фоҳишачи қавмнинг кўзини кўр қилдик.\n«Менинг азобим ва огоҳлантиришларимни тотиб кўрсинлар».\nАллоҳнинг амрига исён қилишнинг оқибати нима бўлишини билиб қўйсинлар.\nЛут алайҳиссаломнинг хонадонларига ёш, хушрўй йигитлар билан баччабозлик қилиш ниятида у зотнинг уйларига ёпирилиб келган жиноятчи қавм меҳмонлари ўзларига топрилишларини талаб қилди. Пайғамбар алайҳиссалом қавмни бу жиноий мақсаддан қайтаришга кўп уриндилар, ҳеч фойда бермайди.\nЙигитлардан бири ташқарига чиқди ва баъзи бир ҳаракатлар қилди. Шунда фоҳишакор қавмнинг кўзлари кўр бўлиб қолди ва тумтарақай бўлиб, келган жойларига қайтиб кетиш учун йўл ахтариб қолишди.\nАна шундан кейин меҳмонлар ўз ҳақиқатларини ошкор қилдилар:\nГап шу ерга етганда фаришталар ҳақиқатни ошкор қилдилар:\n«Улар: «Эй Лут, биз Роббингнинг элчиларимиз, булар сенга ҳаргиз тега олмаслар. Бас, кечанинг бир бўлагида аҳлинг ила юргин ва сизлардан хотинингдан бошқа ҳеч ким ўгирилмасин. Чунки уларга етадиган мусибат у(аёл)га-да етгувчидир. Уларга тайин қилинган вақт, субҳдир. Субҳ яқин эмасми?!» дедилар». (Ҳуд сураси 81 оят)\nЁш йигитлар камқувват, ўзларини ҳимоя қила олмайдиган меҳмонлар эмас, балки Аллоҳнинг элчилари-мазкур жиноятчи қавмни ҳалок қилиш учун юборилган қувватли фаришталар эди.\nУлар Лут алайҳиссаломга у киши мустаҳкам паноҳда-Аллоҳ таолонинг ҳимоясида эканликларини эслатдилар:\n«Улар: «Эй Лут, биз Роббингнинг элчиларимиз, булар сенга ҳаргиз тега олмаслар».\nЯъни, золим қавмдан ҳеч қўрқма, улар сенга ҳеч қачон заррача зарар еткиза олмайдилар. Буни сенга биз-Роббингни элчилари айтмоқдамиз, дедилар.\nСўнгра эса, у зот алайҳиссаломга қутулиш йўлини ўргатдилар:\n«Бас, кечанинг бир бўлагида аҳлинг ила юргин ва сизлардан хотинингдан бошқа ҳеч ким ўгирилмасин».\nДемак, кўрсатма бўйича Лут алайҳиссалом аҳлларини олиб, кечанинг бир бўлагида диёрларини ташлаб чиқишлари керак эди. Кечаси улардан ҳеч ким қолмай чиқиб кетиши керак эди. Тонггача улгуриш керак эди.\nЛут алайҳиссаломнинг аҳлидан фақат бир киши-у зотнинг хотинлари қолиб кетади. Ё чиқмай, шаҳарда қолиб ёки кетаётиб ўгирилиб ортда қолиб, балога гирифтор бўлишига Аллоҳнинг ҳукми чиққан эди.\nБунинг сабабини ояти каримада:\n«Чунки уларга етадиган мусибат у(аёл)га-да етгувчидир», деб баён қилинмоқда.\nШунинг учун у аёл қавм билан бирга ҳалок бўлади.\nБу аёл улуғ Пайғамбарнинг жуфти ҳалоли бўлишига қарамай, гуноҳкорлик қилгани учун золим қавмга қўшилиб ҳалок бўлишини Аллоҳ таоло ирода қилган эди. Ҳалок бўлиш вақти ҳам Аллоҳ таоло томонидан белгиланган.\n«Уларга тайин қилинган вақт, субҳдир».\nЭътибор ва мулоҳаза ила қараладиган бўлса, кўп ҳалокатлар субҳ вақтида юз бериши маълум бўлади. Бу пайтни Аллоҳ таоло баракали қилиб қўйган. Лекин гуноҳкор ва кофир қавмлар кечаси билан гуноҳ ишларни қилиб, айни тонг-субҳ чоғида ғафлат уйқусига кетган бўладилар.\n«Субҳ яқин эмасми?!» дедилар».\n«Амримиз келган пайтда у ўлкани остин-устун қилдик ва устидан кетма-кет сопол тошларни ёғдирдик.\nУларга Роббинг ҳузурида белги қўйилган эди ва улар золимлардан узоқ эмасдир». (Ҳуд сураси 82-83 оятлар)\nЯъни, ўша золим қавм яшаган ўлкани ҳалок қилиш ҳақидаги\n«Амримиз келган пайтда у ўлкани остин-устун қилдик».\nМазкур диёрнинг номи Садум бўлиб, ривоятларда келишича, Аллоҳнинг амри ила фаришталар Садумни борлигича кўтариб чаппа айлантириб қўйганлар. Яъни, ернинг остини устига айлантириб қўйганлар. Садум бутун аҳолиси ва бор-йўғи ила ер остига кўмилган. Фақиҳлардан, Лут қавмининг жиноятини қилганларни, яъни, баччабозлик ила шуғулланганларни ётқизиб туриб устидан деворни йиқитиш керак, деганлар ва бу ҳукмларига айнан шу ҳолатни далил қилиб келтирадилар.\nАллоҳ таоло яратган соф инсоний табиатга тамоман зид иш қилган бундай нобакорларга бу ҳам оз. Шунинг учун Аллоҳ таоло:\n«ва устидан кетма-кет сопол тошларни ёғдирдик», демоқда.\nЯъни, Садум остини устига қилиб туриб, яна устидан кетма-кет сопол тошлар ёғдирдик. Биз «сопол» деб таржима қилган маъно оятда «сажжил» лафзи ила келган. Бунинг маъносини бир сўз билан англатиб бўлмайди. Луғат уламолари бу сўзнинг маъноси ҳақида лойи қаттиқ қотиб қолган тош, ҳам деганлар. Баъзи уламоларимизнинг баён қилишларича, Лут қавми истиқомат қилган диёрлар беш шаҳар-қишлоқдан иборат бўлган, уларнинг каттаси Садум деб номланган. Аллоҳ таоло уларнинг барчасини остин-устин қилиб ташлаганидан сўнг, устидан лойи қотиб қолган тош ёғдирган.\n«Уларга Роббинг ҳузурида белги қўйилган эди».\nЯъни, тошларга белги қўйилган эди. Уламоларимиз айтишларича, ким ўлиши керак бўлса, ўша одамнинг исми ёзилган тош унга тегиб ўлдирар экан. Ўлка остин-устин қилинганида ўлмай тирик қолганларни ўша тошлар қувиб етиб уриб ўлдирган.\n«ва улар золимлардан узоқ эмасдир».\nЯъни, тошлар золим қавмларга жуда яқиндир. Золимлар у тошлардан қочиб қутула олмаслар.\nИмом Абу Ҳанифа раҳматуллоҳу алайҳи ушбу тош билан ўлдирилганларни ҳужжат қилиб, Лут қавми амалини қилганларнинг ҳукми, олдин баланд жойдан улоқтириб, кейин тошбўрон қилишдир, деганлар.\nМашҳур муҳаддислар Абдуллоҳ ибн Аббос розияллоҳу анҳудан ривоят қилган ҳадисда Пайғамбаримиз соллаллоҳу алайҳи васаллам:\n«Кимни Лут қавмининг амалини қилаётган ҳолда топсангиз, қилувчини ҳам, қилинувчини ҳам ўлдиринг», деганлар.\nШу ерга келганда Иброҳим алайҳиссалом, Лут алайҳиссалом ва у кишининг қавми қиссаси охирига етади. Бу қисса ҳам, аввалгиларига ўхшаб, ваъз-насиҳат ва ибратларга бой.\nШунингдек, унда осий, гуноҳкорларга эслатма, таҳдид бор.\nМулоҳаза қилсак, бу қиссада аввалги қиссаларга ўхшаб гап бевосита иймон ҳақида, Пайғамбар, унга келган илоҳий ваҳийни инкор қилиш ва унинг оқибатлари ҳақида бормайди. Балки, иймонсизлик туфайли жамиятда тарқаладиган ижтимоий касаллик ва унинг оқибатлари ҳақида айтилади.\nБу касалликлар ҳам иймонсизлик оқибатида, Аллоҳнинг амрига, Пайғамбарининг кўрсатмаларига юрмаслик оқибатида келиб чиқаётган эди. Аллоҳ таоло уларни хоҳлаган пайтда ҳалок қилиши мумкинлигини эслатиб қўймоқда.\nДругие материалы в этой категории: « Ҳаё пардаси кўтарилганда ёхуд тарбияга ким масъул?\tКаъбаи муаззамага “каъбапўш” ёпишнинг жорий бўлиши »


Видео: «Нефтчи» — «Турон» учрашувидан кейин катта жанжал юзага келди. «Нефтчи» футболчиси ҳакамга оёқ билан зарба берди - Daryo\n17:27, 01.12.2020 75136\nПро-Лига 20-тури доирасида кечган «Нефтчи»—«Турон» учрашувидан (0:1) кейин катта тартибсизлик юзага келди.\nЎйин тугагач «Нефтчи» футболчилари учрашув бош ҳаками Шавкат Насибуллаев ва унинг ёрдамчиларига ўз норозилигини кескин тарзда билдирди. Аввалига ҳуқуқни муҳофаза қилиш органлари ходимлари футболчиларни тинчланишга чақирди, бироқ вазиятга трибунадан майдонга тушиб келган мухлислар аралашди.\nВазиятларнинг бирида «Нефтчи» футболчиси югуриб келган ҳолда бош ҳакамга оёқ билан зарба берди. Охир-оқибат ҳакамлар майдондан қочиб чиқиб кетишга мажбур бўлди.\nТаъкидлаш жоиз, ўйин якунланиши арафасида «Турон» дарвозаси томон берилган зарбадан кейин тўп меҳмонлар ҳимоячисининг билагига тегиб қайтди. Бу вазият учун пенальти берилмагани майдон эгаларини жунбишга келтирди.\nУчрашувда Шавкат Насибуллаевга қанотларда Ришат Нугманов ва Дониёр Сайлавов ёрдам берди.\nБу ҳолат бўйича ПФЛ ҳозирча расмий шарҳ бермади. Сўнгги маълумотларга кўра, учрашувни ПФЛ раҳбарияти билан бир қаторда Фарғона вилояти ҳокими Хайрулла Бозоров ҳам стадиондан тўғридан-тўғри равишда кузатиб борган.\n19:30, 22.09.2020 72696\n22:29, 21.09.2020 73797\n15:26, 17.09.2020 51532\n01:43, 19.01.2021 1952\n01:19, 19.01.2021 2427\n00:57, 19.01.2021 1639\n00:41, 19.01.2021 1920\n23:09, 16.01.2021 76222\n19:02, 17.01.2021 75661\n11:24 Бугун 66331\n19:22, 17.01.2021 61568


Драган Черан: "Қашқадарё ҳокими, мақсадсиз ҳамда тез таслим бўладиган ўзбек футболчилари ва терма жамоадан таклиф" » Ўзбекистон янгиликлари – Zamin.uz\nДраган Черан: "Қашқадарё ҳокими, мақсадсиз ҳамда тез таслим бўладиган ўзбек футболчилари ва терма жамоадан таклиф"\n14 январь 2020, 18:34\n- "Насаф" ажойиб, яхши ташкиллашган жамоа эди. Ҳомий ҳам шунга яраша бўлган. Ҳар бир клубга нефт компанияси ҳомийлик қилган. Бу катта пуллар. Йиллик бюджет 6 млн. еврони ташкил қилган. Энг асосийси - ҳоким футболга қизиқадиган инсон бўлиши керак. Дасталбки 1,5 йил ажойиб ўтди, кейин ҳоким ўзгарди ва у спортга пул тикишни истамади. Шу сабабли клубни тарк этдим. Жамоа Европа лигаси аналоги бўлган ОФК Кубогида зафар қучди. Аммо ўзбеклар ва Осиёнинг бошқа жамоалари энди бу турнирда иштирок этишмаяпти, чунки улар бу мусобақа жамоаларидан кучлироқ. Ўзбек клублари ҳозир фақат Чемпионлар лигасида ўйнашяпти.\n- Клубдаги дастлабки йилимда Чемпионлар лигасига чиқа олмадик, аммо кейингисида буни уддаладик. Гуруҳ босқичида Эроннинг "Персеполис", Хави қўл остидаги "Ал-Садд" ва Дубайнинг "Ал-Васл" клубларига қарши ўйнадик. 10 очко тўплаб, учинчи ўринни эгалладик. Одатда бунча очко тўпласангиз кейинги босқичга чиқасиз. Аммо "Персеполис" ва "Ал-Садд" плей-офф раундига йўл олди ва улар ярим финалгача етиб боришди. Бу кичик финал, чунки Осиёда Чемпионлар лигаси икки қисмга бўлинган. Уларнинг бирида Саудия Арабистони, Эрон, БАА, Қатар ва Ўзбекистон каби мусулмон давлатлар бўлса, иккинчисида Хитой, Япония, Корея, Таиланд ва Австралия иштирок этади.\n- Хави - афсона. У орқароққа қайтиб тўпни қабул қилиб, тезда ўгирилади ва тезда вазият яратади. Ҳайратдан қотиб қоласиз. Ҳозир унинг ёши ўтиб қолган, бироқ тўпни олиш учун унга яқинлаша олмадим. Ичингизда шундай дейсиз: "У кексайиб қолган, ҳозир унга кўрсатиб қўяман". Хавининг олдига яқинлашасиз ва... У томон югуришни бошладим, испаниялик эса бошқа томонга бурилиб олди. Унинг енгил ҳаракатлари, тўпни қабул қилиши... Хави тўп ҳаводалигидаёқ кейинги ҳаракати борасида бир қарорга келган бўлади. Бизлар эса аввал тўпни тўхтатиб, кейин бошни кўтарамиз ва атрофга аланглаймиз.\n- Аҳлат! Биринчи ўйинимда пенальтидан гол ура олмаганман. Кейин 6-7та баҳсда рақиб дарвозасини ишғол қила олмадим. Бош мураббийга қаерда ўйнашимни тушунтиргунимча 2 ой ўтди. Унга мен ҳимоявий ҳаракатларни бошқарадиган футболчи эмаслигимни айтдим ва у мени олдинроққа ўтказди. Бу йил эса эркин ижодкор ролини бажаряпман ва ишларим жуда яхши. Жорий мавсум мен учун ўзгача якунланди. Биз тарихда илк маротаба учта совринни қўлга киритдик. Мен эса чемпионатнинг энг яхши футболчиси ва мусобақа тўпурари бўлдим. Фаолиятимдаги энг яхши мавсум бўлди.\nЯнгиликлар » Спорт » Драган Черан: "Қашқадарё ҳокими, мақсадсиз ҳамда тез таслим бўладиган ўзбек футболчилари ва терма жамоадан таклиф"\n15:36 Драган Черан: «Пахтакор» Адебайор ва Оби Микелни олиб келмоқчи\n23:50 Драган Черан: «Хави Жалолиддин Машариповга қўнғироқ қилиб, уни кутаётганлигини айтди»


Ҳаким Фузайлов: «БАА йиғинида жамоавий ўйинга эътибор қаратдик» / CHAMPIONAT.asia\n14:26«Эвертон» «Ливерпуль» ҳужумчисини сотиб олмоқчи 0 14:18Иско: "Асенсио ва Себальос бироз сабр қилишсин" 2 14:15Спортчилар ижтимоий тармоқларда 5 14:14Моуриньо кетади 7 13:45Льорис: "Реал" фақат Роналдудан иборат эмас" 8 13:43Чемпионлар лигаси. "Челси" - "Рома" ва бошқа ўйинларнинг ҳакамлари маълум 1 13:28Биринчи канал энг яхши халқ шарҳловчиси учун танлов эълон қилди 16 13:24ОЧЛ. Ярим финал баҳси "Спорт" ТВ орқали тўғридан-тўғри намойиш этилади 7 13:13ОЧЛ. Бранко Иванкович 0:4 ҳисобидаги мағлубият йўққа чиқишига ишонмоқда 1 13:10Бен Фостер жуда кулгули тарзда жароҳат олди 1 12:39"Уотфорд" АПЛ тарихига кирди 10 12:14"Қўқон-1912": “Навбаҳор”га қарши тайёргарлик бошланди 18 12:00Olamsport: Рамзан Қодировнинг Ўзбекистонга ташрифи тафсилотлари, бокс бўйича Осиё чемпионати мезбони маълум 4 11:46Роппа-роса 8 йил аввал майдондаги буюм гол урилишига сабабчи бўлган (ФОТО+ВИДЕО) 8 11:42Бугун намойиш этиладиган футболга оид кўрсатувлар жадвали (Setanta Sports, Спорт ТВ, Матч ТВ, Футбол ТВ) 13\nҲаким Фузайлов: «БАА йиғинида жамоавий ўйинга эътибор қаратдик»\n01 фев 20:22\nЯнги мавсум ҳамда Осиё Чемпионлар лигаси-2014 саралаш баҳсларига қизғин ҳозирлик кўраётган «Локомотив» жамоаси жорий йилги ягона хориж йиғинини 11-25 январь кунлари БААнинг Абу-Даби шаҳрида ўтказиб қайтди.\nАйни пайтда темирйўлчилар пойтахтда ОЧЛ саралаш ўйинларига тайёргарликнинг якуний босқичини давом эттиришмоқда. Шу билан бирга жамоа селекция жараёнидаги фаолликни ҳам бўшаштирганича йўқ. Бунга мисол тариқасида «Локомотив» ушбу ҳафтада ўз таркибига Руслан Мелзиддиновни қўшиб олганини кўрсатиш мумкин. Темирйўлчиларнинг мавсумолди тайёргарлик жараёни қай даражада? Жамоада янги футболчилар пайдо бўлиши мумкинми? Шу ва бошқа саволлар билан биз «Локомотив» клуби бош мураббийи вазифасини бажарувчи Ҳаким Фузайловга мурожаат қилдик.\n-Ҳаким Қаюмович, жамоанинг БААда ташкил этган ўқув-машғулотлар йиғини ва умуман мавсумолди тайёргарлик жараёни ҳақида гапириб берсангиз...\n-Айтиш мумкинки, жамоамизнинг БААда ташкил этган йиғини анчайин самарали ҳамда фойдали бўлди. Ушбу йиғиндан аввало футболчиларнинг жисмоний ҳолатини яхшилаш, шунингдек кучли спарринг рақибларга қарши ташкил этилган назорат-синов ўйинлари орқали жамоага таклиф этилган янги футболчиларни кўздан кечириш, ўйин амалиётини шакллантириш, жамоа ўзагини аниқлаб олишни кўзлагандик ва бунга деярли эришдик. Амирликларда турли чемпионатларнинг етакчи жамоаларига қарши майдонга тушдик. «Қайрат» клуби Қозоғистон чемпионатининг бронза медали соҳиби саналади. «Шахтёр» эса Украинанинг амалдаги чемпиони ва жорий йилги чемпионат етакчисидир. «Бейжинг Гуоан» жамоаси Хитойнинг етакчи клубларидан бири ва Осиё Чемпионлар лигасида мунтазам иштирок этиб келади. Сўнгги рақибимиз эса Россия премьер-лигаси вакили «Урал» клуби бўлди. Ушбу ўйинларда биз иккитадан ғалаба ва мағлубият қайд этдик. Бироқ, назорат-синов ўйинларида натижа муҳим эмас. Биз асосий эътиборни жамоавий ўйинни шакллантиришга қаратгандик ва бунга имкон қадар эришдик.\n-Жамоа шу кунгача ўз сафига жами 10 нафар футболчини қўшиб олди. Селекциядан кўнглингиз тўлдими? Мавсум стартигача «Локомотив» сафида янги футболчилар пайдо бўлиши мумкинми?\n-Селекция ишлари ҳеч қачон тўхтамайди, бу жараён йил бўйи давом этади. Ўйлайманки, биз етарли даражада кўчайишга эришдик. Жамоага таклиф этилган футболчиларнинг барчаси профессионал, ўз ишининг ҳақиқий усталари. Ҳозирги таркибимиз жамоанинг ўйинига ижобий таъсир кўрсатишга қодир. «Локомотив»да яна янги футболчилар пайдо бўлиши мумкинми? Менимча йўқ. Агар янги футболчига эътибор қаратадиган бўлсак, бу ўйинчи ОФКга аъзо давлат вакили, яъни осиёлик бўлиши ва жамоамиз ўйинини янада кўчайтириши керак.\n-«Локомотив» таркибига келиб қўшилган янги футболчилардан Марат Бикмаев ва Игнатий Нестеров жароҳати боис анча вақт жамоага ёрдам бера олишмайди. Буни қандай изоҳлайсиз?\n-Биласизми, Бикмаев тўғрисида тўхталадиган бўлсак, унинг ўзи «Локомотив» жамоасида тўп суриш истагини билдирди. Бу жамоамиздаги ажойиб муҳит футболчида анча илиқ таассурот қолдирганидан дарак беради. Марат бой тажрибага эга маҳоратли футболчи. У соғайгач, жамоамизга ёрдами тегишига ишонаман. Нестеровга келсак, у умумий гуруҳ таркибида машғулотларда иштирок этмоқда. Шифокорларнинг айтишича, Игнатий март ойи бошларида майдонга қайтиши мумкин. Агарда жамоамиз Осиё Чемпионлар лигаси гуруҳ босқичига чиқадиган бўлса, Нестеров 2-турдан бошлаб жамоага ёрдам бера олади, деб умид қиламан.\n-Осиё Чемпионлар лигаси-2014 саралаш баҳсларида қайси дарвозабонга ишонч билдирасиз?\n-Бизда ажойиб бўлган дарвозабонлар жамланишган. Юқорида Нестеров ҳақида тўхталиб ўтдим. У умумий гуруҳда машғулотлар олиб бормоқда. Аммо, ОЧЛ саралаш ўйинларида Игнатий жамоамизга ёрдам беролмайди. Ғаниев ва Исабоевларнинг имкониятлари тенг. Умуман менга дарвозабонларнинг ўз устида қандай ишлашаётгани ёқяпти. Ўйин куни улардан қай бири яхшироқ тайёргарликка эга бўлса, ўша дарвозани қўриқлайди.\n-Яна бир жароҳатланган футболчи Фарҳод Тожиевнинг аҳволи қандай? У қачон сафга қайтиши мумкин?\n-Фарҳод Тожиев жамоамизнинг муҳим ўйинчиси. Унинг кутганимиздан ҳам тез соғайиб бораётганидан мамнунман. Фарҳод ҳозир умумий гуруҳда машғулот олиб бормоқда. Агар ҳаммаси кўнгилдагиек кетадиган бўлса, у февраль охири – мартнинг бошларида майдонга қайтади.\n-Сўнгги вақтларда жамоа ҳужумчиси Иван Нагаевга Москванинг «Торпедо» клуби жиддий тарзда қизиқаётгани ҳақида маълумотлар пайдо бўлганди…\n-Тўғри, «Локомотив» ҳужумчиси билан «Торпедо» (Москва) клуби қизиқаётганди. Аммо, Ваня охирги паллада жамоамиз сафида қолиш ва ОЧЛ баҳсларида «Локомотив»га имкон қадар ёрдам бериш истагини билдирди. Мураббий сифатида бундан мамнанман.\n-Жамоанинг сўнгги хариди Руслан Мелзиддинов ўтган мавсум ҳам темирйўлчилар сафида пайдо бўлганди. Бироқ, ОЧЛ саралаш баҳсларидаги омадсизликдан сўнг у Қозоғистонга жўнаб кетганди. Мураббий сифатида Русланни қайси амплуада синаб кўрмоқчисиз?\n-Мелзиддинов универсал футболчи. У ҳимоянинг марказида ёки қанотларда тўп суриши мумкин. Шунингдек, таянч ярим ҳимоясида ҳам чакки эмас. Қолаверса, у интизомли футболчи ва ўз ишига масъулият билан ёндошади. Тўғри, Мелзиддинов ўтган йили жамоамизда тўп суриш истагини билдирган ва ОЧЛ саралаш ўйинида майдонга ҳам тушганди. Кейин Мелзиддиновга Қозоғистондан жуда манфаатли таклиф тушди ва биз футболчининг райига қарши бормадик. Бу йил ҳам футболчи «Локомотив»да тўп суришни истади ва бундан мамнунмиз.\n-Осиё Чемпионлар лигаси саралашида тўқнаш келадиган рақибларни ўрганиш қай даражада? Умуман, «Қувайт СК» ҳамда «Ал-Шорта» жамоаларидан қай бирининг имкониятини юқори баҳолайсиз?\n-Таркиб бўйича олиб қарайдиган бўлсак, жамоаларнинг кучлари деярли тенг. «Қувайт СК» таркибида маҳоратли легионерлар жамланишган. Шунингдек, жамоанинг асосини Қувайт терма жамоаси аъзолари ташкил этишади. Қисқаси, яхши шаклланган жамоа. Худди шу фикрларни «Ал-Шорта»га нисбатан ҳам айтиш мумкин. Улар сафида ҳаракат қиладиган беш нафар футболчи яқинда якунига етган ёшлар ўртасида Осиё чемпионати ғолиби бўлишди. Яна 7 нафар футболчи Ироқ миллий терма жамоаси аъзоси саналади. Хуллас, рақиблар бир-бирига муносиб. Улардан қай бири бизга тўқнаш келиши якшанба куни маълум бўлади. Бизда эса рақибларнинг ўйинлари ёзилган дисклар бор ва уларни ўрганишда давом этамиз. Албатта «Қувайт СК» - «Ал-Шорта» жамоалари учрашувини кузатамиз ва рақибларни синчковлик билан ўрганишда давом этамиз.\n-Ҳаким Қаюмович, шу кунларда юртимизда нисбатан совуқ ҳаво ҳукм сурмоқда. Бу бизнинг фойдамизга хизмат қилиши мумкинми ёки...?\n-Ўйин куни иккала жамоа ҳам бир хил шароитда тўп суради. Бироқ, Қувайт ва Ироқ учун бундай об-ҳаво шароитида тўп суриш бироз ноқулайлик туғдиради, деб ўйлайман. Ҳар ҳолда улар иссиқ шароитда тўп суришга мослашган. Бизнинг футболчилар ҳам иссиқни яхши кўришади. Аммо, жамоамиз футболчилари совуқ шароитда тўп суриш бўйича маълум тажрибага эгалар. Шу боис совуқ об-ҳаво шароити бизнинг фойдамизга хизмат қилади.


Qalampir.uz - Инсон ҳуқуқлари билан боғлиқ савол, шикоят ва мурожаатлар борми?\nИнсон ҳуқуқлари билан боғлиқ савол, шикоят ва мурожаатлар борми?\n23:42, 23.12.2016 Жамият\n23 декабрь куни “Ombudsman.uz” сайти тақдимоти ўтказилди.\nЎзбекистон Республикаси Олий Мажлисининг Инсон ҳуқуқлари бўйича Вакили(Омбудсман)нинг виртуал қабулхонаси ўз ишини бошлади.\n23 декабрь куни “Ombudsman.uz” сайти тақдимоти ўтказилди. Мазкур сайтда “Интернет – қабул” бўлими ҳам бўлиб, у Ўзбекистон Республикаси Олий Мажлисининг Инсон ҳуқуқлари бўйича Вакили (Омбудсман)га фуқароларнинг мурожаатларини қабул қилиш имкониятини беради.\nЎзбекистон Республикаси Олий Мажлисининг Инсон ҳуқуқлари бўйича Вакили (Омбудсман) сайтига юборилган электрон шаклдаги мурожаатлар Ўзбекистон Республикаси Олий Мажлисининг Инсон ҳуқуқлари бўйича Вакили (Омбудсман) Котибиятига келиб тушади ва 2004 йилнинг 27 август санасида қабул қилинган “Ўзбекистон Республикаси Олий Мажлисининг Инсон ҳуқуқлари бўйича Вакили (Омбудсман) тўғрисида”ги Қонуни асосида кўриб чиқилади.\n“Ombudsman.uz” сайти айни вақтда тест режимида ишламоқда. Виртуал қабулхонага Ўзбекистон Республикаси фуқаролари билан бирга республика ҳудудидаги чет эл фуқаролари ва фуқаролиги бўлмаган шахслар ҳам мурожаат қилишлари мумкин.\nТеглар:Виртуал қабулхона Омбудсман Интернет – қабул\n16:51, 10.01.2018 3 948\n19:28, 15.09.2017 2 120\nШерзод Қудратхўжаев ва Халқаро пресс клуб эфирга қайтади?\n10:13, 14.09.2017 4 061\n12:51, 31.07.2017 902\n20:55, 21.07.2017 2 982


Имомали Раҳмон диний экстремизм кучаяётганидан ташвишда\n24 октябр 2021, Тошкент вақти: 00:46\nТожикистон президенти Имомали Раҳмон жорий йил бошидан давлат қайдидан ўтмаган бирорта ҳам масжид фаолият юритмаслиги лозимлигини айтди.\nОртда қолаётган ҳафта сўнгида мамлакат Хавфсизлик Кенгаши йиғинига раислик қилган Имомали Раҳмон дин уламолари фаолиятидан ва республика айрим ҳудудларида экстремистлар тобора жонланаётгани юзасидан хавотир билдирди.\n- Масжид фақат намоз ўқиладиган жой. Бироқ бугун айрим масжидлар экстремистик ғояларни тарғиб қилиш минбарига айланиб, шу йўл билан ёшларни турли оқимларга жалб этиш маконларига айланиб қолмоқда. Рашт воқеалари ҳам айнан шундай масжидлардан бошланганини эсдан чиқармайлик, - дея таъкидлади давлат раҳбари жума куни бўлиб ўтган Хавфсизлик Кенгаши йиғинида.\nПрезидент Имомали Раҳмон мулоҳазасича, республиканинг Рашт водийси, Сўғд, Хатлон вилоятлари ва Рудакий, Ваҳдат, Ҳисор минтақаларида фаолияти кучаяётган диний экстремистлар хорижлик раҳнамолари кўмагида Тожикистондаги конституциявий тузумни зўравонлик йўли билан ўзгартиришни мақсад қилиб олган.\nДавлат раҳбарининг айтишича, жорий йил бошидан давлат қайдидан ўтмаган бирорта ҳам масжид фаолият юритмаслиги лозим эди.\n- Аммо аксарият шаҳар ва туманларда умумий таълим мактабларидан масжидлар сони кўпроқ бўлиб, шу кунда тахминан 1250 масжид давлат қайдисиз фаолият юритмоқда, - дея билдирди тожик президенти.\nИмомали Раҳмон ёшларнинг хорижий давлатлардаги диний ўқув юртларида таълим олаётганига ҳам тўхталиб, айни пайтда ноқонуний мадрасаларда 2138 нафар тожикистонлик таҳсил олаётганини қистириб ўтди.\n- Экстремистик гуруҳ вакиллари ва тарафдорлари ўзларининг шум ниятларини амалга ошириш мақсадида ўсмирлар ва ёшларга диний таълим бериш ниқоби остида уларни экстремистик гуруҳлар ва турли оқимларга жалб қилади. Сўнгра бу ёшларни бошқа давлатларга меҳнат муҳожирлиги олиб бориб, ўша ердан айрим ислом мамлакатларидаги диний-экстремистик таълимгоҳларга жойлайди. Ёшларни моддий ва маънавий жиҳатдан ўзига қарам қилиб олгач, келгусида улардан ўзларининг ғараз ниятлари учун фойдаланишади, - деди Имомали Раҳмон.\nАснода тожик жамиятидаги айрим сиёсатчилар ва диндорлар президентнинг бу ташвиши ўзлари учун тушунарсиз эканини айтмоқдалар.\nЖумладан, Тожикистон Бош вазирининг собиқ ўринбосари, айни пайтда дин олими Акбар Тўражонзода республика масжидлари экстремистлар минбарига айланиб қолганига оид президент иддаоларини рад қилади.\n- Таниқли дин уламолари орасида мамлакатда констутициявий тузумни зўрлик йўли билан ағдаришга уринаётган ва бунинг учун масжидларни ўзига минбар қилиб олган шахслар йўқ. Мамлакатдаги вазиятни бунчалик хавфли қилиб кўрсатишнинг сабабини тушунмайман. Лекин, менимча, бундан кўзланган асосий мақсад яна мамлакатда диний ва сиёсий эркинликни чеклаш бўлса керак. Албатта, фуқаролар ҳижоби, соқоли учун ҳуқуқ-тартибот идораларида ҳуқуқлари поймол қилинаётганидан норозилик билдиришади. Лекин бу ҳали улар давлат тўнтариш уюштириш учун уринаётганини англатмайди, - дейди жамиятда таниқли дин уламоси Акбар Тўражонзода.\nТаҳлилчи Зафар Қурбонов фикрича, диний экстремизмга қарши кураш борасида мамлакатда аниқ бир дастурнинг йўқлиги бу йўналишда айрим чалкашликлар туғдираётибди.\n- Тўғри, жамиятда диний экстремистлар бор. Лекин ўшаларга қарши курашаётган идоралар махсус дастурга эга эмаслиги ишни чигаллаштирмоқда. Менимча, ҳаммани бир рўйхатга киритиш ва ҳаммага “экстремист” деб қараш нотўғри. Бундай нотўғри талқин бора-бора салбий оқибатларга олиб бориши табиий, - дейди мустақил таҳлилчи Зафар Қурбонов.\nШу ўринда айтиш жоизки, феврал бошида Американинг “Time” журнали экспертлари “Имомали Раҳмон ўз авторитар сиёсатини экстримизм ва террорчиликка қарши йўналтирганини намойиш этса-да, аслида эса Тожикистонни ўз мулки сифатида бошқариб келаётгани”ни айтиб, президент Имомали Раҳмонни "ҳокимияти хавф остида қолган раҳбарлар" ўнлигига киритган эди.


19 ёшли талаба iPhone'да “махфий” функцияни топди\n12:20 / 06.05.2017\nАҚШнинг Техас штатида жойлашган Бэйлор университетининг 19 ёшли талабаси iPhone’да кўпчиликка номаълум бўлган функцияни аниқлади. Унинг Twitter’да эълон қилган лайфхаки ижтимоий тармоқларда машҳур бўлиб кетди – видео бир суткада 50 мингдан ортиқ ретвит ва лайк йиғди.\nРолик муаллифининг таъкидлашича, смартфон калькуляторида босилган рақамларни ўнгга ёки чапга “свайп” билан ўчириш жуда осон экан. Рақамларни биттама-битта ўчириб чиқиш мумкин.\nУнинг BuzzFeed’га берган интервьюсида тан олишича, “махфий” функция ҳақида Reddit'да уч йил аввал эълон қилинган пост орқали хабар топган. Бироқ кўпчилик бу имконият ҳақида ҳозирга қадар билишмаганини айтди.\n"Бир неча йилдан бери iPhone’га эгаман, ҳамда бундай қилиш мумкинлигини хаёлимга ҳам келтирмагандим", - дея ёзган фойдаланувчилардан бири.


Дарё-денгиз иккиси тенг бўла олмас. Буниси тотли, чанқоқ босар, ичиш осондир. Буниси эса шўр, тахирдир. Сиз ҳар биридан тоза гўшт ейсиз ва тақинчоқ чиқариб тақурсиз. Ва Унинг фазлидан талаб қилишингиз учун у(сув)ни ёриб кетаётган кемаларни кўрурсиз. Шоядки, шукр қилсангиз. [i]


Ўзбекистонда диний туйғулар ва муқаддас манбалар таҳқирланишига йўл қўйилмайди - zarnews.uz\nСўнгги вақтлар ижтимоий тармоқларда динга оид мавзуларда турли чиқишлар кўпайиб бормоқда. Дин ишлари бўйича Қўмита Ўзбекистонда Қуръони каримнинг айрим оят ва сураларни тақиқлаш кераклиги ҳақидаги фикрга жавоб берди.\nАввало, диний таълимот ўта нозик ва ҳассос бўлгани туфайли муайян дин номидан ва унинг моҳияти ҳақида фақатгина мутахассислар муносабат билдиришлари мақсадга мувофиқ, деб ҳисоблаймиз.\nТаъкидлаш жоизки, Ўзбекистон аҳолисининг 90 фоизидан ортиғи Ислом динига эътиқод қилади. Юртимизда мўмин-мусулмонлар учун диний аҳкомларни адо этиш учун кенг имконият яратилган. Кейинги йилларда ушбу соҳада амалга оширилаётган ишлар нафақат юртимиз аҳолиси, балки бутун мусулмон дунёси томонидан эътироф этилмоқда.\nБугунги Ўзбекистон бутун дунёга ўзининг ҳақли равишда бебаҳо тарихи ва маданиятини тақдим этар экан, албатта, ислом таълимотига ўзининг беқиёс ҳиссасини қўшган аллома аждодлари ва уларнинг асарлари билан фахрланади. Дунёни ўзига жалб этаётган ислом меъморчилиги ва санъати билан зиёрат туризмини кучайтирмоқда. Сўнгги йилларда айнан ислом дини билан боғлиқ бўлган диний-маърифий муассасалар – Ислом цивилизацияси маркази, Имом Бухорий ва Имом Термизий халқаро илмий-тадқиқот марказлари, Абул Муъин Насафий илмий маркази, Халқаро ислом академияси ташкил этилгани халқимиз ва халқаро ҳамжамият томонидан эътироф этилмоқда. Буларнинг барчаси халқимиз тарихини тўғри англатиш ва эътиқодини тўғри шакллантиришга қаратилган.


Жамият 14:05 / 17.10.2021 17029\nЎзбекистондаги энг катта супермаркет тармоқларидан бири – Корзинка ўз мижозларини хушнуд этишда давом этмоқда. Супермаркет пештахталарида шу ҳафта охирида банан нархи сезиларли пасайди. Мазали бананларнинг килосини энди бор-йўғи 14 990 сўмга харид қилиш мумкин.\nAкция доирасидаги банан нархлари бутун мамлакат бўйлаб жойлашган Корзинка супермаркетларида амал қилади.\nКўплаб бозорлар ва дўконлардан фарқли ўлароқ, Корзинка супермаркетлар тармоғи, шунингдек, тандир нон нархини ҳам 2000 сўмлик нуқтада сақлаб турибди. Маълумот учун, айни вақтда маҳаллий бозорда тандир нон нархи 2500 – 3000 сўм оралиғида сотилмоқда.\nХушхабарлар фақат бу билан тугаб қолмайди. Яқинда янги бренд стратегияси томон қадам ташлаган Корзинка энди "Одатдагидан яхши" шиори билан ўзининг содиқ мижозларини ва янги харидорларини энг зарур истеъмол маҳсулотлари бўйича ажойиб таклифлар билан янада мамнун этиши кутилмоқда.\nКорзинкадан унумли таклифларни:\nТелеграм канал (ўзбек тилида): t.me/korzinka_uzbek\nТелеграм канал (рус тилида): t.me/korzinkauz\nInstagram саҳифасида: @korzinkauz\nFacebook саҳифасида: – fb.com/korzinkauz\nРасмий сайтида: korzinka.uz\nва албатта, қулай илова KorzinkaGO орқали кузатиб боришингиз мумкин.\nKorzinkaGO мобил иловасини юклаб олинг, “салом” бонусларга эга бўлинг ҳамда 3%гача бонуслар йиғинг!


Маслаҳат зарур - Динда саволим бор\nХозирги вақтда: 21 май 2019, 03:30\nРўйҳатдан ўтган: 04 ноя 2018, 14:34\nПост Gulikhon » 12 ноя 2018, 21:07\nАссалому алайкум. Аллоҳ илмингизни янада зиёда қилсин. Ёшим 18 да. Ҳаётдан қаттиқ хафаман, юрагим кўп сиқилади, атрофимдагилардан (куршдошларим, дугоналаримдан) ранжиб, тез хафа бўлиб қоламан. Ҳар доим улар билан яхши муносабат ўрнатишга, дўст бўлишга ҳаракат қиламан, лекин улар аксинча менга эътиборсизлик қилишади, мени дўст сифатида қабул қилишмайди. Уларга қанча яхшилик қилганим сари шунча мендан узоқлашишади, менга маслахат беринг нима қилсам барчасини бартараф этишим мумкин?\nВа алайкум ассалом. Биринчидан, бировга яхшилик қилганда, ҳар доим Яратганнинг розилиги учун, деб қилиш керак. Шунда инсон, қилган яхшилигини унутиб, у инсонлардан ҳам яхшилигини эвазига яхшилик қайтишини кутмайди. Иккинчидан, инсон бировга яхшилик қилар экан, у яхшилиги ўша инсон учун ҳақиқатдан ҳам яхшиликми йўқми, буни батафсил англаш керак. Чунки, сиз қилган яхшилик, сиз томондан сарф этилган вақт, энергия, куч бўлгани билан, у инсон учун аслида арзимаган ишдир, эҳтимол. Учинчидан, яхшиликни биров илтимос қилганида бажарилгани маъқул. Йўқса, сиз учун яхшилик бўлгани билан, у одамда “мен фалон фалон яхшиликни мен учун қилгин деганмидим” дейиши ҳам мумкин ва бундай дейишига ҳаққи ҳам бор. Сизга эътиборли дўст керак экан, демак, биринчи ўринда сиз ўзингизга нисбатан эътиборли бўлишингиз керак. Шунда, бировнинг эътиборига муҳтожлик ҳис этмайсиз ва энг асосийси, эътибор талаб қилмасангиз ҳам, атрофдагилар ўзлари сизга интилиб яшайдилар. Қандай қилиб, инсон шу ишларга эришиши мумкин? Яъни, онгини, илмини, билимини, фаҳм-фаросатини ошириши билан, юқорида айтилганларга эришиш мумкин. Инсон, тинмай изланиши, ўқиб-ўрганиши керак. Шунда ич-ичингиздан шундай энергия таратасизки, бунга атрофингиздаги инсонларингиз талпинади. Инсон ҳеч қачон, “мен етарлича ақллиман”, ёки “менинг илмим етарли”, ёки “олийгоҳни битириб қўйганман” каби инсонни ўз фаолиятидан тўхтатиб қўювчи баҳоналарга, тузоқларга илинмаслиги керак. Шунда атрофингизда сизга керакли дўстлар, сизга улар билан муносабат қуриш қизиқарли бўлган инсонлар кўпайиб боради. Ҳали жуда ёшсиз, ҳаммаси олдинда. Бу каби дўстларнинг неча ҳили бўлади ҳаётингизда ин шаа Аллоҳ. Валлоҳу аълам.\nМавзу - Маслаҳат зарур


Virgin Galactic ширкати ишлаб чиққан ракета-кема синов парвози муваффақиятли ўтди\n24 январ 2022, Тошкент вақти: 00:15\nVirgin Galactic кейинги йилдан бошлаб мижозларга Ер атмосфераси четига парвозларни таклиф қила бошлашни режалаштирмоқда.\nVirgin Galactic компанияси ўзининг ракета-кемасини муваффақиятли тарзда синовдан ўтказди. Ширкат келажакда Ер атмосфераси четига сайёҳлик парвозларини таклиф қилишга бел боғлаган.\nШиркат 22 май куни берган баёнотга кўра, ракета двигателига эга VSS Unity кемаси Нью-Мексико штатидан учиб, тахминан 80 километр баландликка кўтарилган. Бунинг ортидан кема Ерга муваффақиятли қўнган.\nБританиялик миллиардер ва Virgin Galactic асосчиси Ричард Брансон Twitterда икки учувчи ва NASAга тегишли тадқиқот юклари ортилган кема атмосфера четига етиб боргани ва хавфсиз Ерга қайтганини тасдиқлади.\nVirgin Galactic кейинги йилдан бошлаб мижозларга Ер атмосфераси четига парвозларни таклиф қила бошлашни режалаштирмоқда. Жорий йил охирида Брансоннинг ўзи ҳам синов парвозида учади.


«Умримнинг охиригача бу шармандалик билан яшашга тўғри келади» — Марям Тиллаева - 30 Апреля 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2022 » Апрель » 30 » «Умримнинг охиригача бу шармандалик билан яшашга тўғри келади» — Марям Тиллаева\n«Умримнинг охиригача бу шармандалик билан яшашга тўғри келади» — Марям Тиллаева\nЎзбекистон биринчи президенти Ислом Каримовнинг невараси, Инста-блогер Марям Тиллаева турмуш ўртоғи Амиран билан ажрашиши сабаби, ярим яланғоч сурати унинг розилигисиз тарқатилгани ҳақида сўзлаб берди.\n«Эрим билан муносабатларим мавзусида гапиришни умуман хоҳламагандим. Биз ҳали ҳам қонунан эр-хотинмиз. Лекин биз бирга яшамаяпмиз, гаплашмаяпмиз. Менга турли YouTube-каналлардан интервью қилиш таклифи билан чиқишди. Ўйлашимча, ҳозир шундоқ ҳам бутун дунёда хаос ҳукмронлик қилмоқда, глобал миқёсда турли зиддиятлар мавжуд, шунинг учун ўз муаммоларим ҳақида гапиришни лозим деб ҳисобламайман. Одамларнинг ташвиши меникидан ҳам кўпроқ ҳозир. Агар интервью берадиган бўлсам, у ерда ўзимнинг эришган ютуқларим ҳақида гапиришим керак, мен билан юз берган кўнгилсиз ҳолат ҳақида эса озгина тўхталиб ўтсам бўлади.\nНима учун жонли эфирга чиқиб, бу мавзуда гапиряпман? Кеча эримнинг бир интервьюсига кўзим тушди, у ерда мен ҳақимда сўз бораётган экан. Эрим ўз фикрларини чиройли шакллантира олади, бошқалар кўзига қандай қилиб олижаноб инсон бўлиб кўринишни яхши билади. Аммо аслида ундай эмас. Мен бир ярим йил бу инсон билан яшаб, қандай кунларни бошдан кечирганимни ҳаммага сўзлаб бермоқчи эмасман. Бугун қандай ҳис-туйғулар билан яшаётганимни ҳам бўлишмайман. Агар бошимдан нималар ўтганини билсангиз, шокка тушиб, менга раҳмингиз келган бўларди. Мен ўзимга ачинишларини хоҳламайман. Шунинг учун кўрган-кечирганларимни фақат яқин дўстларимгина билади. Улар ёрдамга муҳтож пайтим мени қўллаб-қувватлади. Мен ҳақиқат тарафман, одамлар аслидан кўра яхшироқ кўриниш учун ёлғонлар тўқиб чиқаришига қаршиман.\nМен Москвага ўша инсонни севганим, у билан кейинги ҳаётимни қуришни истаганим учун кўчиб ўтгандим. Ёш бўлганим ёки нимагадир тайёр бўлмаганим айрилишимиз сабабчиси эмас. Бу инсон ҳақида ёмон гапиришни истамайман, бизнинг ажрашишимизга менга ўтказилган руҳий ва жисмоний босим сабаб бўлди. Бундан ташқари, мен гапиришни истамайдиган бошқа сабаблар ҳам бор. Ҳали ўзимга келолмадим, бунинг учун психолог билан узоқ муддат ишлашим керак.\nМен содда ва аҳмоқ бўлган эканман. Шунинг учун ҳам бошимдан ўтганларга қайсидир маънода ўзим ҳам сабабчиман. Осмонда учиб юрган эканман. Шуни айтишим керакки, болалигимда мактабда жуда кўп таҳқирлашларни бошдан кечирганман. Мусулмон бўлганим учун бошимни унитазга тиқишлар, ҳақоратларни кўрганман, калтакланганман. Аммо мен бир ярим йиллик турмушимда кўрганларимни ҳатто душманимга ҳам раво кўрмайман. Бу ҳақда гапириш жуда қийин, сабаби оилам, менга яқин инсонларим ва ўзим азият чекдим. У инсондан буёғига мени, оиламни, бувимни умуман тилга олмасликни сўраган бўлардим», — дейди Марям Тиллаева.\nМарям, шунингдек, муҳокамаларга сабаб бўлган ярим яланғоч сурати турмуш ўртоғи томонидан унинг розилигисиз тарқатилгани ҳақида ҳам сўзлаб берди.\n«Америкада менинг муҳокамаларга сабаб бўлган яланғоч суратимни тарқатганлик учун мени ҳимоя қиладиган қонун моддаси бор. У Revenge porn деб номланади. Мен бундай суратимни ҳеч қачон ижтимоий тармоққа жойламаган бўлардим, розилик ҳам бермаганман. Бироқ сен ҳар кунлик манипуляция ҳамда таҳқирлашга асосланган муносабатларда бўлсанг, сен инсоннинг «севгиси»ни йўқотмаслик учун, уни ранжитмаслик учун ҳамма нарсага тайёр бўласан. У 35 ёшида, онгли равишда шундай ўйин ўйнади.\nАмиран ижтимоий тармоқлар шундай ишлайди, деди. ‘Сен ҳеч нарсани тушунмайсан’, деди. Бу хайп, мен уни қўллаб-қувватлашим кераклигини айтди, ‘Буни иккимиз учун қиляпман’, деди. Мен йиғладим. Ҳозир эса шу ҳақда ўйлаб, ўзимни шунчалик ерга урганимдан афсусланиб кетяпман. Унинг постидан кейин менга тасаввур қилиб бўлмайдиган нафрат ёғилди. Мени фоҳиша деб аташди, ўлим тилашди, таҳдидлар бўлди. Ўша расмни Ўзбекистонда яшайдиган ҳамма кўрди, уни қариндошларим, бувиларимга кўрсатишди. Бу — мен ҳаётимнинг охиригача шу шармандалик билан яшашга тўғри келадиган ҳолат.\nМен эримнинг бу қилмишидан сўнг уни тушунмай қолгандим, бироқ уни севганим учун қўллаб-қувватлаб, фақат ўзимга ёмон қилардим. Оилам олдида, отам, онам, укам, синглим, бобом, бувим ва халқимиз олдида уятга қолдим. Шунда ҳам Амиран тараф бўлдим. Ўшанда ақлим қаерда эди, тушунмайман. У ўшанда биргина пости билан ота-онам билан муносабатларимга бутунлай нуқта қўйди. Уларни тушунаман. Амиран ниятига етди. Мени оилам ва дўстларимдан ажратиб қўйди. Мен эса ўшанда ўзим тушунмаган ҳолда жуда қаттиқ депрессияга тушиб қолгандим», — дейди Марям.\nМарям Тиллаеванинг айтишича, Амиран Сардаров унинг бобоси совға қилган зирагини ўғирлаган.\n«Мен уни Худога солдим. Мен ҳаёт йўлимда давом этаман, у эса ўзининг наркотик ботқоғида, жиннича шоулари билан қолаверсин. Лекин менга бобом совға қилган зиракни ўғирлаш бу одамнинг кимлигини кўрсатади. Бу ерда гап пулда ҳам эмас, ўша нарсанинг менга қанчалик қадрли эканлигида. У шунақа кимса. Тушунишимча, бу ҳаммага аллақачон аён эди», — дейди Марям.\nМаълумот учун, Марям Тиллаева 2021 йилнинг 13 апрель куни россиялик блогер Амиран Сардаровга турмушга чиққан эди. Уларнинг тўйи Лас-Вегасдаги меҳмонхоналардан бирида, жуфтликнинг дўстлари иштирокида бўлиб ўтган. Марям тўйи тор доирада, камтарона тарзда нишонланганига қарамай, ўз орзусидагидек ўтганини айтган эди. У тўйдан кейин Instagram саҳифасини фаол юрита бошлади, унинг кузатувчилари сони қисқа муддат ичида бир неча юз мингга кўпайди. У саҳифасида кундалик турмуш тарзи ҳақида ҳикоя қилиб берарди.\nАмиран Сардаров 2021 йилнинг 5 август куни рафиқаси Марямнинг ички кийимсиз тушган суратини Instagram’даги саҳифасига жойлади. Ушбу сурат ижтимоий тармоқларда муҳокамалар ва кескин танқидларга сабаб бўлди. Instagram фойдаланувчилари Марямнинг ушбу номақбул суратига танқидий муносабатини ҳатто унинг онаси Лола Тиллаева-Каримова саҳифасида ҳам билдира бошлади. Лола Тиллаева-Каримова ушбу ҳолатни қизининг онгли ҳаёти Европада ўтгани, нима мумкин-у, нима мумкин эмаслиги ҳақида ўз тушунчалари борлиги билан изоҳлаган эди. Шунингдек, интернет фойдаланувчиларидан қизининг суратига қарамаслик, бунинг ўрнига бошқа ишлар билан шуғулланишга чақирган эди.\nКейинроқ Амиран Сардаров саҳифасидан ушбу суратни ўчириб ташлаб, номақбул ҳазили учун Каримовлар оиласидан кечирим сўраган эди. Марям эса турмуш ўртоғига унинг контенти ёқишини, ҳеч кимдан кечирим сўраш керак эмаслигини айтган эди.\nАмиран интервьюларидан бирида тўйдан сўнг, Марямнинг ота-онаси улар билан гаплашмай қўйганини айтган эди.\n2022 йилнинг февраль ойида Амиран Марям билан ажрашганини эълон қилди.\n«Биз Маша билан ажрашдик, афсуски, шунақаси ҳам бўлади. Сенга ҳаётимда бўлганинг учун миннатдорчилик билдирмоқчиман. Сен ёрқин, ақлли ва шижоатлисан. Ҳар доим шундай бўлиб қолишингни тилайман. Ҳеч қачон ғам чекма! Аминманки, ҳаётингдаги энг яхши кунлар ҳали олдинда, ўз бахтингни топасан. Сенга ҳаммаси учун раҳмат!», — деганди Амиран Сардаров.\nКатегория: YANGILIKLAR / ЯНГИЛИКЛАР / HABARLAR / AXBOROT | Ko'rganlar:: 117 | Добавил: www.horazm.net | Рейтинг: 0.0/0


Шимолий Кореядан қочганлар қандай қилиб ва нега яна ортга қайтишмоқда?\nЖаҳон 22:36 / 09.08.2020 48065\nУ Шимолий ва Жанубий Корея ўртасидан ўтган, дунёдаги энг хавфли ҳисобланадиган чегара чизиғини босиб ўтган кам сонли одамлардан бири бўлди. Қочқин (уни Ким деб атай қолайлик) бир неча йил олдин Жанубий Кореяга Шимолий Кореядан қочиб келган. Ўшанда у жуда хавфли йўлни босиб ўтади — тиканли симлар орасидан ва миналар кўмилган майдонларидан ўтиб, Жанубий Корея чегарачиларига таслим бўлади. Жанубга қочиб ўтган Ким бу ерда Шимолий Кореядагидан кўра яхшироқ ҳаёт излаб қочишга қарор қилганини айтганди.\nКимнинг Жанубий Кореядаги ҳаёти тафсилотлари ҳақида жуда кам нарса маълум. Афтидан, у ватанига қочиб ўтишидан олдин ишидан айрилган ва қарзга ботган. Яқинда уни яна бир шимоллик қочоқни зўрлашда айблашди ва ҳибсга олиш ҳақида ордер беришди. Аммо Кимни ҳибсга олишнинг имкони бўлмади — у полиция ҳибсга олишга улгурмасдан шимолга қочиб ўтган.\nБу ҳодиса иккала мамлакатда ҳам барчанинг эътиборини тортди. Жанубий Кореяда — қочқин чегарачилар ёнидан осонгина ўтиб кетгани учун. Маълум бўлишича, уни кузатув камералари орқали кўришган, аммо ҳарбийлар эътибор беришмаган. Шу иш туфайли бошланган можаро ортидан генераллардан бири лавозимидан четлатилди.\nШимолда вазият бироз бошқачароқ бўлди. Шимолий кореялик расмийлар қайтиб келган қочоқнинг коронавирус билан касалланганини ва ҳибсга олинишидан олдин инфекцияни юқтириши бўлиши мумкинлигини айтишди. Ўшанда танқидчилар, мамлакатда коронавирус борлигини рад этиб келаётган КХДР раҳбарияти ушбу воқеадан мамлакатда коронавирус тарқалишининг сабаби сифатида фойдаланиши мумкинлигини ва бунда одатий ташвиқот билан жанубдаги қўшниларни айблаши мумкинлигини айтиб чиқишди.\nУшбу қочоқ ҳақидаги ҳикоя яна бир сабабга кўра диққатга сазовор. Сиёсий, иқтисодий ва бошқа сабабларга кўра жанубга қочишга қарор қилган Шимолий Корея фуқаролари кейинчалик яна ватанга қайтиб келиши ҳолати ҳам камдан кам бўлса-да, содир бўлиб туради. КХДР қонунларига кўра, мамлакатдан қочиш ватанга хиёнат ҳисобланади. Шу учун бу мамлакатдан Жанубий Кореяга қочган қочоқларнинг яна қайтиб келиши уларнинг ҳаётига жиддий хавф туғдиради. Масалан, яқинда мамлакатдаги ҳукумат томонидан ўтказилган митингларда қочоқларни «ўлимга лойиқ хоинлар» деб аташган.\nИккинчи тарафдан шимолий кореялик маъмурлар собиқ қочқинлардан тарғибот мақсадларида фойдаланишади — улар капиталистик жанубдаги «даҳшатли ҳаёт» тўғрисида камерада гапириб бериши лозим бўлади. Аммо бу ҳам қайтиб келган қочоқларнинг хавфсизлигини кафолатламайди.\n«Шимолий Кореяга қайтиб бориш, у ердан қочиб кетишдан ҳам хавфлироқ. Бу бензин тўла идиш билан ўзини оловга уриш билан баробар», дейди шимолдан Жанубий Кореяга қочиб бориб яшаётган қочоқлардан бири Ким Чи Юн.\nТахминий ҳисоб-китобларга кўра, Жанубий Кореяга қочиб ўтишга муваффақ бўлган 30 минг нафар шимолий кореяликларнинг қарийб юз нафари ортга қайтган. Улардан яна бир неча юз киши билан алоқа йўқолгани инобатга олинса, уларнинг сони янада кўпроқ бўлиши мумкин.\n«Шимолдан жанубга қочиб ўтган одамлардан кам сонли ортга қайтганлари менимча, ўз оилаларини соғингани учун ортга қайтиб кетган», дейди сеуллик тадқиқотчи Ан Чан Иль.\nҚочоқларнинг айримларига эса социалистик мамлакатдан мутлақо фарқ қиладиган капиталистик жамиятга мослашиш қийин кечмоқда. Шу сабабдан улар тоталитар тузум шароитида яшашга мажбур бўлса ҳам, ортга қайтса қаттиқ жазоланишини билса ҳам, шимолдаги ҳаётига қайтишга тайёр. Бошқа томондан, КХДР ҳукумати жанубга қочганларни, уларнинг оилаларига таъсир ўтказиш орқали ортга қайтариш чораларини кўради ва кам сонли қочқинлар шимолда оила аъзоларига азоб бермасликлари учун ҳам шимолга қайтишга мажбур бўлади.\nҲуқуқ ҳимоячиларига кўра, Шимолий Корея эркинлик энг бўғилган давлатлардан бири. Бу давлатни, у ташкил топган 1948 йилдан бери, битта оилавий сулола бошқариб келмоқда. Бу ерда тарғибот том маънода фақат ҳукмдорни тан олади. Масалан, яқинда Шимолий Корея матбуоти Ким Чен Инга кўпроқ «инсоний»роқ қиёфа беришга қарор қилиб, унга нисбат берилган афсоналардан воз кечди ҳамда «буюк раҳбар» макон ва вақтни бўйсундиришга қодир эмаслигини жиддий изоҳлади.\nКХДРда коррупция кенг тарқалган. Бу мамлакатда ҳеч ким хорижга чиқа олмайди. Фақат ҳукумат томонидан даромад манбайи сифатида фойдаланиладиган меҳнат муҳожирлари хорижга чиқа олади. Ўшанда ҳам улар гуруҳларга йиғилиб, махсус хизматчилар ҳамроҳлигида борадиган манзилига кузатиб қўйилади. Қолаверса, улар ҳатто «дўст давлат» Россияда ишласа ҳам доимий равишда меҳнат муҳожири қиёфасига яширинган махсус хизмат ходимлари назоратида бўлади. Аксарият ҳолларда Шимолий Корея ҳукумати бу мамлакат фуқароларини Россия, Хитой каби давлатларга ишга юборади. Аммо, истиснолар ҳам бўлиб туради.\nМасалан, бундан бир неча йил олдин, Шимолий Корея расмийлари Қатар давлати билан бу мамлакатда 2022 йилда ўтказиладиган футбол бўйича жаҳон чемпионати учун қурилаётган стадионлар қурилишида шимолий кореялик ишчиларининг ишлаши бўйича шартнома имзолаганди. Ўшанда жаҳон нашрлари Қатарда ишлайдиган шимолий кореялик ишчиларнинг маошлари ҳукуматга тўлаб берилишини, ҳукумат эса ундан озгина қисмини ишчининг оиласига бериб, қолганини давлат ғазнасига олиб қолиши ҳақида ёзган эди.\n«Шимолий Кореяда маҳаллий аҳолини доимий кузатиш ва ўзбошимчалик билан ҳибсга олишлар одатий ҳолга айланган. Сўнгги йилларда бу давлатда баъзи ижтимоий ва иқтисодий ўзгаришлар рўй берди, шу жумладан кичик бизнес ривожланди. Аммо инсон ҳуқуқларининг жиддий бузилиши ҳануз кенг кўламда давом этяпти», дейилади инсон ҳуқуқлари мониторингги билан шуғулланувчи Freedom House ҳисоботида.\nШимолий Кореядан қочиб кетадиганларнинг оз қисми мамлакатни Жанубий Кореядан ажратиб турган хавфли чегара орқали қочади. Аксарият қочоқлар эса Хитой ва бошқа мамлакатлар орқали қочишга ҳаракат қилади.\nАслида бошқа мамлакатлар орқали қочиш ҳам анча хавфли. Қочоқлар одам савдоси билан шуғулланадиган тўдалар қўлига тушиб қолиши ёки уларни шимолий кореялик маъмурлар қўлига тутиб берадиган Хитой махфий хизмат ходимлари қўлига тушиб қолиши ҳам мумкин. Аммо шундай бўлса ҳам ҳар йили юзлаб одамлар Жанубий Кореяга қочиб боряпти.\nСўнгги йилларда Хитой махфий хизмат ходимларининг назорати кучайгани сабабли уларнинг сони камайди. Айниқса, жорий йилда пандемия туфайли чегаралар ёпилиб, шимолий кореяликларнинг жанубдаги қўшнилар томонга қочиб ўтиши кескин камайди. Таҳлилчиларга кўра, бу ҳолат вақтинчалик ва дунё одатий ҳаёт тарзига қайтганда шимолий кореяликлар Жанубий Кореяга қочиб ўтишда давом этаверади.\nЖанубий Кореяда шимолдан келганлар турли ёрдамлар олади. Улар ўзлари учун нотаниш бўлган жамиятга мослашиши учун махсус курсларда ўқитилади. У ерда Жанубий Кореядаги ҳаётнинг барча амалий жиҳатлари — банкда ҳисоб рақам очишдан тортиб, чиқиндини олиб чиқиб ташлашда саралаш лозимлигигача ўргатилади. Қочоқлар уй-жой билан таъминланади, уларга нафақа тўланади, ишга жойлашиш ва таълим олишда ёрдам берилади. Расмий сиёсат бўйича Жанубий Корея уларни ўз фуқаролари деб билади.\n· Жанубий Корея узоқ вақтдан бери қочоқларни қабул қилмоқда. Аммо мамлакатда сўнгги йилларда уларга бўлган муносабат ўзгариб боряпти. Дастлабки пайтларда улар «қаҳрамонлар» сифатида қабул қилинар эди. 1960-йилларнинг бошларида, ҳатто «қаҳрамонлар ва ватанпарварларнинг ватанга қайтиши тўғрисида» қонун ҳам қабул қилинади. Кейинчалик, 1990-йилларда КХДРдаги очарчилик туфайли жанубга қочиб ўтадиган қочоқлар оқими кўпайгандан сўнг улар кўпроқ шимолдаги қийин ҳаётдан қочаётганлар сифатида қабул қилина бошланди. Аммо қочоқларга ҳали ҳам ватандошлардек муносабатда бўлишяпти ва уларга автоматик тарзда Жанубий Корея фуқаролиги бериш амалиёти давом этиб келяпти. Яқинда шимолий кореялик расмийлар жанубдаги ҳаёт, Ким Чен Иннинг коронавирус юқтиргани ҳақида ва яна бошқа маълумотлар ёзилган варақалар ва флеш-дискларни тарқатган фаолларга қарши кенг қамровли кураш олиб борди. Бу КХДР билан сиёсий яқинлашишга интилаётган Жанубий Корея ҳукумати учун муаммога айланди.\nКапитализм шимолнинг туб аҳолиси учун бегона эмас — КХДРда расмий мафкурага зид равишда унинг элементлари мавжуд. Шунга қарамай, қочқинларнинг таъкидлашича, Жанубий Корея узоқ йиллар давомида иқтисодий ривожланиш нуқтайи назаридан Шимолий Кореяни анча ортда қолдирмоқда. Шу сабабли Жанубий Кореяга келган қочоқларни ҳатто оддий кафелардаги турли-туман таомлар каби оддий нарсалар ҳам ажаблантиради.\n«Курсларда жуда оддий нарсалар, масалан, метрода юриш, банкда ҳисоб рақами очиш каби нарсаларни ўргатишади. Буни қочоқларнинг аксарияти билади, айниқса Хитойда бўлганлар. Аммо кимлардир учун бу курслар фойдали бўлиши мумкин. Биз жанубдаги ҳаёт ҳақида телевизорлардан кўриб қисман тушунчага эга бўлганмиз. (Шимолий Кореяда Жанубий Кореядаги телекўрсатувларни яширинча томоша қилса бўлади ва улар у ерда анча оммабоп ҳисобланади) Фақат, телевизорда чиқиндиларни қандай тарзда ажратиш кераклигини айтишмайди», дейди қочоқлардан бири.\nСеулнинг Конкук университети тарих профессори То Чиннинг таъкидлашича, шимолдан келган қочоқларнинг бозор иқтисодиёти билан таниш бўлганлари ҳам Жанубий Кореяда ҳаётнинг бошқача, ғайриоддий муаммоларига дуч келмоқда. «Улар энди дунёдаги энг рақобатбардош, капиталистик ва неолиберал тизимларга эга бўлган мамлакат фуқароси ҳисобланади. Шундай экан, улар маҳаллий ҳаётга мослашиш, муваффақият қозониш ва барчасига улгуриш учун «пойгада иштирок этиши» керак. Ана шу пойгада уларнинг айримлари чарчаб қоляпти», дейди профессор Чин.\nСўровларга кўра, шимоллик қочоқларнинг аксарияти — тахминан 75 фоизи Жанубий Кореядаги ҳаёт ўзини қониқтираётганини айтади. Баъзилар ўз бизнесини бошлаган, кимдир инсон ҳуқуқларини ҳимоя қилиш ёки ҳатто сиёсат билан шуғулланади. Масалан, яқинда КХДРдан қочиб келган икки фуқаро илк марта Жанубий Корея парламентига сайланди. Қочоқлар орасида бандлик даражаси маҳаллий аҳоли кўрсаткичларига қараганда анча паст. Гарчи коронавирус инқирозигача эълон қилинган социологик маълумотларга кўра, вазият аста-секин яхшиланаётгани маълум бўлса-да.\nҚочоқлар орасида турли муаммолар ҳақида шикоят қиладиганлари ҳам етарлича бор. Бу муаммоларнинг дастлабкисига улар Жанубий Кореяга келган кунлариданоқ дуч келади. Гарчи Жанубий Корея бир неча йиллардан бери қочоқларга имтиёз тарзида маблағ тўлаб келаётган бўлса ҳам, уларнинг аксарияти бу маблағларни уларни Шимолий Кореядан қочишга ва Жанубий Кореяга етиб олишга ёрдам берган воситачиларга хизмат ҳақи сифатида тўлашга сарфлашади.\nВоситачиларнинг хизмат ҳақи арзон эмас — минглаб доллар туради. Аммо одатда Шимолий Кореядан қочаётганларда маблағ бўлмайди. Шу сабабли уларни қочишига ёрдам берадиган воситачилар, пулни қочоқлар Жанубий Кореяга етиб боргандан кейин олишга рози бўлишади.\n«Жанубий Кореядаги қочоқнинг ҳаёти қарз бўлишдан бошланади. Ишга кириш учун аввал қарздан қутулиш керак. Бу ерда яхши маошли иш топиш қийин бўлгани сабабли қарздан тезда қутулишнинг иложи йўқ ва бу учун анча муддат керак бўлади», — дейди қочоқлардан бири.\nМаданий тафовутлар, лаҳжалар ва бошқа омиллар туфайли камситилишлар ҳам учраб туради. Сўровларга кўра, ҳар бешинчи қочоқ бундай камситишларга дуч келган. Қочоқларнинг билдиришича, шимол лаҳжасида гапираётганларга яхши маошли ишга жойлашиш бироз қийин бўлади. Инсонпарварлик ёрдами кўрсатиш билан шуғулланадиган ташкилот раҳбари Ли Ин Конинг айтишича, маҳаллий аҳоли орасида шимолликлар ҳақида «диктатор одамларни алдаётган мамлакатдан келган», деган қарашлар ҳам бор.\n«Шимолий кореяликлар учун Жанубий Корея жамиятига киришиб кетиш осон эмас. Қийинчиликлар нафақат маданият ва таълимдаги фарқлар билан боғлиқ, балки бошқа муаммолар ҳам учраб туради. Масалан, мактабларда Шимолий Кореядан бўлган болалар камситилиб, калтакланган ҳолатлар ҳам бўлган. Албатта, буларнинг барчаси янги жойга мослашишга ҳаракат қилаётган одамларнинг кайфиятига акс таъсир қилади», дейди Шимолий Кореяда туғилган ва ҳозирда Сеулдаги Миллий хавфсизлик стратегияси институти тадқиқотчиси бўлиб ишлаётган Ким Кванг Жин.\nКХДРда қолган қариндошлари соғинчи билан яшаётган қочоқлар Жанубий Кореяда турли қийинчиликларга, камситилишларга дуч келар экан, баъзилари «шимолда ҳам унчалик ёмон яшамаётган эдим», деб ўйлай бошлайди. «Мен учун бу ерда ҳеч қандай умид йўқ», дейди ишини йўқотиб хайрия ёрдами ҳисобидан кун кечираётган қочоқлардан бири Квон Чол Нам.\n«Мен бу ерга келиб иккинчи даражали одамга айландим. Шимолий Кореяда мен учун бундан ҳам кўпроқ эркинлик бор эди. У ерда одамлар бир-бирларига ёрдам беришади, бу ерда эса ҳаммасини пул бошқаради. Ортга қайтсам, улар мени аниқ жазолайди. Умуман олганда, раҳбаримиз (Шимолий Корея раҳбарини назарда тутмоқда) қайтиб борадиганларни кечиришга ваъда берди», дейди у.\nБаъзи қочоқлар ортга қайтмоқда. Шимол ва жануб ўртасида тўғридан тўғри алоқа мавжуд эмас ва чегара ҳудуди орқали ўтиш хавфли. КХДРга Хитой орқали ҳам қайтиш мумкин. Қочоқлардан бири Шимолий Кореянинг Пекиндаги элчихонасига келади ва бироздан сўнг унинг Ким Чен Ин тасвири туширилган кўкрак нишонини тақиб «Буюк раҳбар»ни мақтаб гапирган гаплари Шимолий Корея телеканали орқали кўрсатилади. Ўшанда, қочоқни Пекиндаги КХДР элчихонасида «гапиртириб» кадрларни зудлик билан Пёнгянгга жўнатишган.\nЖанубий Кореяда Шимолий Кореянинг сиёсати ва маданияти ҳақида ҳикоя қилувчи телешоу орқали таниқли бўлган қочоқ Лим Чи Хен ҳам Шимолий Кореяга қайтиб кетишда ана шу йўлдан борган бўлиши мумкин деб ишонилади. У бир неча йил олдин Хитойга қилган сафари чоғида йўқолиб қолган ва кейинчалик Шимолий Кореяда пайдо бўлади.\nУнинг ортга қайтиши Шимолий Кореяда тарғибот шоусига айланади. Расмий шахслар томонидан тарқатилган видеоларда Лим ўзининг Жанубий Кореядан кўнгли қолганини айтади. У капитализм шароитидаги ҳаётини «шунчаки дўзах» деб атайди. Шунингдек, у Жанубий Кореядаги телеканаллар ҳар доим КХДР ҳақида нотўғри хабарлар тарқатиши ҳақида гапиради.\nОртга қайтган яна бир қочоқ Пёнгянгда бўлиб ўтган матбуот анжуманида «буюк раҳбар»га ўзи ҳақида ташвишлангани учун миннатдорчилик билдиради ва Жанубий Кореяни «ифлос мамлакат» деб атайди.\nАммо Лимнинг ҳикояси бир қанча саволларни туғдиради. У Жанубий Кореяда анча таниқли одамга айланган, бунинг ортидан яхши даромад ҳам қилар ва муаммосиз яшаётган эди. Шу сабабли унинг ортга қайтиши сабаблари аниқ эмас. Ўша пайтда «КХДР агентлари уни Хитойдан ўғирлаб кетган», деган тахмин пайдо бўлади.\n«Айрим ҳолатларда қочоқлар Шимолий Кореяда қолган оиласига пул юбориш учун Хитойга борганида ўғирлаб кетилади. Хитойда турли хитойлик воситачилар орқали Шимолий Кореяга пул ўтказиш мумкин бўлган каналлар мавжуд. Ёки шунга ўхшаш ҳолат, қочоқ воситачилар ёрдамида Шимолий Кореядан ўз қариндошларини олиб кетишга уринганида ҳам содир бўлиши мумкин.\nҚочоқлардан бирининг сўзларига кўра, шимолий кореялик расмийлар уларларнинг уларнинг оилаларига таҳдид солиб, бу йўл билан қочоқларни ортга қайтариш учун босим уюштиради. «Лим билан ҳам балки шундай бўлган — Шимолий Кореяда унинг ота-онаси бор эди», дейди сеуллик тадқиқотчиси Ким Кванг Чин.\nСеулдаги баъзи қочоқларнинг сўзларига кўра, Шимолий Корея давлат хавфсизлик хизмати ходимлари уларнинг шимолидаги қариндошлари олдига келиб, қочқинларни қайтариш учун улар билан боғланишларини талаб қилишган. Пёнгянгдаги дипломатик манбанинг сўзларига кўра, ортга қайтганларнинг барчасини ҳам зудлик билан қамоққа тиқаверишмаган. Уларнинг аксариятидан тарғибот мақсадида фойдаланишган.\n«Бундай одамларнинг аксарияти Жанубий Кореяга қарши ташвиқот ишларида фойдаланиш учун ҳам етарлича қимматга эга бўлиши мумкин. Баъзиларини ҳатто давлат хизматига ҳам ишга олишлари мумкин. Ёки етарли маблағ билан қайтиб келганларга ҳукмрон партияга аъзо бўлиш таклиф этилиши мумкин», дейди Шимолий Кореяни ўрганиш маркази раҳбари Ан Чан Иль.\nАммо, қайтиб келганлар барибир ҳаётини нечоғлик хавф остига қўяётганини яхши билади.\n«Жануб Кореяда яшаш осон эмас, лекин шимолда бу анча қийин. Эшитишимча, Шимолий Кореяга қайтиб борган қочоқлар аввал роса ишлатилиб, сўнг барибир жазоланар экан. Қайтиб борган қочоқлар бошқаларнинг Жанубий Кореядаги ҳаётни гапириб бериб бошқаларнинг онгига таъсир ўтказмасин дейишади ва расмийлар уларнинг бошқалар билан мулоқот қилишларини исташмайди. Мен шимолда яшаганимда, ортга қайтган одамларни баъзан телевидение орқали кўрсатишган, аммо кейинчалик улар батамом ғойиб бўлишган. Тахмин қиламан улар жазоланишган», дейди қочоқлардан бири.


Ижтимоий-иқтисодий муаммолар ва уларга ечимлар — Тошкент вилояти ҳокими билан суҳбат\nKun.uz’нинг маҳаллий ҳокимликлар ва бошқа давлат идоралари раҳбарлари билан суҳбатлари давом этади. Сайтнинг навбатдаги суҳбатдоши Тошкент вилояти ҳокими Рустам Холматов бўлди.\nҲоким билан суҳбатимиз жойларда Тошкент вилояти аҳолисини қийнаб келаётган турли масалалар, хусусан, канализация муаммолари, ҳудудларда кўпгина ишлаб чиқариш корхоналарининг тўла қувват билан ишламаётгани, аҳолининг уй-жойга муҳтож қатламини уй-жой билан таъминлаш, шунингдек, Тошкент вилояти ҳудудидан чиқарилиб, Тошкент шаҳар бошқарувига ўтган ҳудудлардаги ҳужжат ишлари, туризмни ривожлантириш ҳамда бошқа масалалар ҳақида кечди.\n«Ишлаб чиқариш корхоналарининг ёпилиб кетишига, аксарият ҳолларда бозордаги рақобат сабаб бўлмоқда»\nШу йилнинг 18 сентябрь куни Олий Мажлис Қонунчилик палатасининг спикери иштирокида Халқ депутатлари Тошкент вилояти Кенгашининг сессияси бўлиб ўтди. Сессияда айрим туманлар (Паркент, Оҳангарон, Бўстонлиқ, Бўка, Қуйи Чирчиқ)да тадбиркорлик субъектлари сони ўтган йилгига нисбатан камайгани, фаолият олиб бораётган 798та саноат корхонаси томонидан йиллик қувватига нисбатан 30 фоизгача фойдаланиб келинаётгани кескин танқид остига олинди. Бу камчиликларнинг сабаби, шунингдек, унинг ечимлари бўйича нима ишлар қилинаётгани билан қизиқдик.\nБу борада Рустам Холматов ўз кузатувлари орқали фикрларини ифодалади.\n— Яхши биламиз, хусусий тадбиркорлик жадал ривожланмас экан, ижтимоий муаммолар ечими, маҳаллий тушумлар, бандлик масаласида муаммолар келиб чиқаверади.\nБугун Тошкент вилоятида 64 минг кичик тадбиркорлик субъектлари фаолият олиб бормоқда. Шулардан 400га яқини сиз айтганингиздек, кам қувват билан ишлаяпти. 6000га яқини фаолият кўрсатмаётгани ҳам бор гап. Биз вазирлик ва идоралар билан биргаликда буларнинг сабабларини ўрганиб чиқдик.\nЎтган йилнинг 1 сентябрь ҳолатига кўра, 345та янги корхона ишга тушган бўлса, бу йил деярли икки баробар кўпроқ кичик бизнес субьектлари ишга туширилган. Бу албатта бюджетга тушумларни, иш ўринлари сонини оширди, лекин ижтимоий муаммоларни тўла ечди дегани эмас.\nБиз корхоналарнинг ёпилиб кетиш сабабларини ўрганиб чиқдик. Унга кўра, айрим тадбиркорларда маблағ етишмовчилиги, айримлари эса бугунги бозор рақобатларига бардош беролмаслик сабаби билан ёпилиб кетмоқда.\nАлбатта, биз уларга турли томондан ёрдам кўрсатиш устида ишлаяпмиз.\nЎрганишларда яна шу нарса аниқ бўлдики, жойларда 7405та бўш турган бинолар аниқланди.\nБиз ҳозирда бу бинолар ва майдонларга инвестициялар киритиш орқали бу йўналишда ҳам катта ўзгаришлар қилишга ҳаракат қиляпмиз.\n«Зангиота туманидан Сергели ҳудудига берилган ҳудудларнинг ҳужжатлаштириш ишлари тез орада якунига етади, бу назоратда»\nАввалроқ Тошкент вилоятининг айрим худудлари вилоят тасарруфидан чиқарилиб, Тошкент шаҳар бошқарувига ўтказилган эди. Масалан, Зангиота туманидан Сергели ҳудудига берилган ҳудудлар.\nСайтимизга келган мурожаатларга кўра, ҳудудлар бўйича ҳали ҳануз ҳужжатлаштириш ишларида муаммолар кузатилмоқда ва бундан кўпчилик инсонлар азият чекмоқда. Рустам Холматовдан мазкур ҳужжатлаштириш ишлари қачон тўла ўз ниҳоясига етказилишини сўрадик.\n— Юқорида айтганимдек, аввал Тошкент вилоятининг маркази шаҳар ҳудудида эди ва бу ҳолат кейинчалик ҳам кўплаб муаммоларни юзага чиқарди. Шундай муаммоларни ҳал қилиш мақсадида айрим тадбирларни амалга оширишга тўғри келди.\nЖумладан, Зангиота туманидан айнан Сергели ҳудудига кириб кетган ерлар бор эди. Бу ҳудуд 428 гектарни ташкил қиларди ва бу ҳудудлар Сергели ҳудудига ўтди.\nҲозирда икки туман мутасаддилари мазкур ҳолатнинг ҳужжатлаштириш ишлари устида ишлашмоқда. Газ тармоқлари, электр линияларини ва бошқа айрим объектларни кўчириш ишлари ҳам олиб борилмоқда. Бу ишларни тезлаштиришга ҳаракат қиламиз.


Америкалик харидорлар ақлли “Samsung” соатларини дўконга қайтармоқда - www.Voydod.net\nАмерикалик харидорлар ақлли “Samsung” соатларини дўконга қайтармоқда\n“Samsung Electronics” компанияси ақлли “Samsung Galaxy Gear” соатларининг оммавий равишдаАмериканинг “Best Buy” дўконларига қайтарилиши ҳолатига дуч келди.\nCNews.ruинтернет-нашрининг қайд этишича, “Galaxy Gear” соатларининг “Best Buy” электроника дўконлари тармоғигақайтарилиши 30%ни ташкил этган. Бошқача қилиб айтганда, бу соатни сотиб олган деярли ҳар учинчи харидорқандайдир бир сабабга кўра уни дўконга қайтарган.\nОммавий қайтаришларни ҳозирчафойдаланувчилар ақлли соатларга тайёр эмаслиги ёки уларни фақат “Samsung Galaxy S4” ва “GalaxyNote 3” смартфонларига улаш мумкинлиги факти қониқтирмаётгани билан изоҳлаш мумкин.\nШу билан бирга, “Samsung” компанияси “Best Buy” вакилларидан вазиятни аниқлаштиришни илтимос қилаётир,чунки айнан шу чакана савдо тармоғида қайтаришлар даражаси юқори бўлган.\nҚайд этибўтамиз, “Galaxy Gear” ақлли соатлари сентябрь ойи бошида тақдим этилганди. Ишлаб чиқарувчининг ғоясига кўра,ушбу соат “Samsung Galaxy” линияси доирасида чиқарилаётган қурилмаларга қўшимча бўлиш учун мўлжалланган. Ақллисоатлар фойдаланувчини кириш қўнғироқлари, хабарлар, электрон хатлар ва ҳоказолар ҳақида хабардор қилишгақодир. Воқеалар ҳақидаги хабарлар асосий қурилмада экранга чиқарилади. Фойдаланувчида соат ёрдамида“катта” қурилмани активлаштириш имконияти пайдо бўлади.


«Фариданинг икки минг қўшиғи» фильмини «Оскар»да иштирок этиши учун музокара олиб борилмоқда - «Ўзбеккино» - Халқ сўзи\n«Фариданинг икки минг қўшиғи» фильмини «Оскар»да иштирок этиши учун музокара олиб борилмоқда - «Ўзбеккино»\n20:52 10 Январь 2021 Маданият\nАввалроқ, «Фариданинг икки минг қўшиғи» фильми белгиланган вақтда юборилмаганлиги сабаб «Оскар»да қатнашмаслиги ҳақида хабар берган эдик.\nЭълон қилинган мақола юзасидан «Ўзбеккино» Матбуот котиби Нозим Сафари таҳририят билан боғланди ва вазиятга изоҳ берди.\n«Авваламбор «Фариданинг икки минг қўшиғи» фильми Оскар мукофоти саралаш босқичида қатнашмайди дейиш тўғри эмас. Оскар қўмитаси котиби Ойбек Абдушукоровнинг агентликка маълум қилишича Қўмита мукофот ташкилотчилари билан фильмни талаб этиладиган шаклда тақдим этиш бўйича келишмоқда. Фильм қабул қилиниши ҳам мумкин.\nЎз навбатида «Ўзбеккино» Миллий агентлиги Ёлқин Тўйчиевнинг «Фариданинг икки минг қўшиғи» фильмини Оскар талабларига мослаштириш, таржима ва субтитрлар учун қўшимча маблағ тўлаб берганлигини айтиш лозим. Шунингдек, агентлик Ўзбекистон Оскар қўмитасининг фильмларни саралаш жараёни ва ғолибни аниқлаш маросимини ўтказиш учун барча шароитларни яратиб, кўмак берган. Фильмнинг Оскар мукофоти саралаш босқичига қабул қилиниши бўйича ҳам ҳозирда кўмак берилмоқда», дейди Нозим Сафари.\nМақолада билдирилган кўпгина иддаолар ҳамон очиқ қолмоқда. Фильм нега ўз муддатида танловга тақдим этилмагани, бу вазият кимларнинг айби билан юзага келгани ва ҳоказолар. Агентлик матбуот котиби «Ўзбеккино» ваколати доирасида вазиятни ўрганишини, ҳозирда воқеани ижобий ривожига умид, ҳаракат қилинаётганини, кейинроқ яна қўшимча маълумот берилишини маълум қилди.


ЖАЗИРАМА ОРГАНИЗМНИ ЗЎРИҚТИРАДИ...\nOldingi maqola ТИББИЁТ СОҲАСИДА ҲАМ СОҒЛОМ РАҚОБАТ ШАКЛЛАНМОҚДА\nKeyingi maqola ҚРИМ-КОНГО ГЕМОРРАГИК ИСИТМА КАСАЛЛИГИ\nОдамзот табиати қизиқ. На совуққа, на иссиққа чидайди. Қишда ёзни, ёзда эса қишни қумсайди. Аслида, ҳар фаслнинг ўз зийнати бор. Хусусан, ёз офтобининг ҳам соғлиқ учун фойдаси кўп. Айни жазирама кунларида иссиқдан қандай ҳимояланиш, қай ҳолатда фойдаланиш ҳақида биолог Гулноза Бўронова қуйидагиларни гапириб берди.\n- Ёз жазирамасида қуёш тафтидан ҳимояланиш ниҳоятда муҳим, - дейди у. - Чунки бу пайтда ультрабинафша нурлари таъсири кучаяди. Шуни инобатга олиб, кундуз соатларда очиқ ҳавода мавсумга мос бош кийим кийиш ёки соябон тутиш зарур. Ҳавони ўтказувчи матодан тайёрланган кийим ва қуёш нурини қайтарувчи кўзойнак ҳам айни муддао. Офтоб тиғида ишлаш зарурати туғилганда албатта ўзимиз билан сув олиб чиқишимиз лозим. Чунки иссиқ туфайли танамизнинг сувга бўлган эҳтиёжи ҳар қачонгидан ортади. Бу эҳтиёжни қондириш учун кўк чой, шарбатлар, наъматак дамламаси ҳамда кунига 3-4 литр сув ичиш мақсадга мувофиқ. Шунингдек, бодринг, помидор, тарвуз, қовун, олма, ўрик, олхўри, карам сингари мева-сабзавотлар истеъмоли билан ҳам танамизни сувсизланишдан асраш, витамин, минерал моддалар билан таъминлаш мумкин.\nБундан ташқари, мутахассислар мавсумда асал, новвот, қази, қаҳва, алкоголли ичимликлар, ёғли, шўр таомлар ва қийин ҳазм бўлувчи егуликларни имкон қадар кам истеъмол қилишни тавсия этади. Чунки бундай маҳсулотлар юракни лоҳас қилади, ортиқча терлашга сабаб бўлади. Ортиқча терлаш эса организмдан фойдали минерал тузларни чиқариб юбориши баъзи кўнгилсизликларни келтириб чиқаради.\nЖазираманинг яна бир ноқулайлиги - ланжлик, тез чарчаш, қон-томирлар, бутун организм фаолиятида толиқишни юзага келтиради. Бунда оқшом пайти чим ёки шағал устида оёқяланг юриш керак. Чунки оёқ кафти ва товонида барча ички аъзолар фаолиятига таъсир этувчи нуқталар жойлашган. Бу нуқталар ҳаракатланса мия, юрак, буйрак, ўпка, меъда-ичак тизими, жигар, талоқ, ўтпуфак каби органлар фаолияти меъёрлашади.\nШарқираб оқаётган дарё суви ҳам салқинланишимизга ёрдам беради. Иссиқдан чарчаган одам борки, муздек сувда чўмилишга ошиқади. Мутахассислар эса иссиқ кунда совуқ сувга тушиш оқибатида қон-томирлар тортишиши, асаб-руҳий тизимда ҳам баъзи ноқулайликлар келтириб чиқариши ҳақида огоҳлантиради. Шунинг учун чўмилишдан аввал салқин жойда бироз ўтириб, танани совутиш керак. Шунингдек, бундай пайтда жисмоний машқлар бажариш ман этилади. Бундай ҳаракатлар юрак фаолиятининг бузилишига, офтоб уришига сабаб бўлиши мумкин. Агар танада қизариш, кўнгил айниб, қайт қилиш, қалтироқ босиш ёки ҳушдан кетиш кузатилса, бу - офтоб уриши белгиси. Бундай ҳолатда жабрланган кишини зудлик билан салқин жойга ўтказиб, муздек чой ёки сув ичириш керак. Матони намлаб баданини, томоқ, бўйин ва гавда қисмларини артиш лозим.\nХуллас, ҳар қандай об-ҳавода ҳам соғлом ва хушчақчақ бўлиш ўзимизга боғлиқ. Ёз фасли иссиғида тўғри ҳаракатланилса - фойда, аксинча бўлса - зарар кўришингиз ҳеч гап эмас.\nС.АЛЛАЁРОВА ёзиб олди.


Йил бошидан буён жиноятчилик 40 %га ошди - Бош прокуратура\n10:31 30.06.2020 (Янгиланган 10:33 30.06.2020)\nЖиноятлар сони ўсиши энг кўп Фарғона, Қашқадарё ва Тошкент вилоятларида қайд этилган. Энг кўп содир этилган жиноят турлари эса - фирибгарлик ва ўғирликдир.\nТОШКЕНТ, 30 июн - Sputnik. Йил бошидан буён Ўзбекистонда жиноятчилик 41,9 %га ошди, деб хабар қилмоқда Юксалиш ҳаракати Бош Прокуратура маълумотига асосан.\n"2020 йилнинг дастлабки 5 ойида 17 271 та жиноят қайд этилди, бу ўтган йилнинг шу даврига нисбатан 5 100 тага (41,9 фоизга) кўп демакдир", - дейилган хабарда.\nЭнг кўп ошган жиноятчилик турлари: безорилик - 2,5 баравар, фирибгарлик ва порахўрлик - 2 баравар, босқинчилик - 94 %, ўғирлик - 60 %дан кўпроқ миқдорда ошган.\nЖиноятлар сони энг кўп ошган ҳудудлар бу: Фарғона вилояти - 143%, Қашқадарё вилояти - 78%, Тошкент вилояти - 43%, Тошкент шаҳри - 19% ва Самарқанд вилояти -18 % миқдорида қайд этилган.


Молия вазирлиги UzAuto Motors тўлайдиган солиқлар ҳақида қўшимча маълумот берди — Sof.uz\nМолия вазирлиги UzAuto Motors тўлайдиган солиқлар ҳақида қўшимча маълумот берди\n1.12 17:23 160 Иқтисод\nМолия вазирлиги «Фуқаролар учун бюджет 2022» лойиҳасини тақдим этиб, унда Ўзбекистондаги 10 та энг йирик солиқ тўловчи келтирилгани тўғрисида хабар берилганди. Ундаги компаниялар 2022 йилда давлат бюджети тушумларининг 36,4 фоизини таъминлаши кутилмоқда. Вазирлик матбуот хизматининг маълум қилишича, лойиҳада кўрсатиб ўтилган йирик солиқ тўловчилар фақат республика ичида тўлайдиган солиқлари бўйича рўйхат қилинган.\n«Бу тўловлар таркибида республика ҳудудига олиб кириладиган товарлар учун тўланадиган божхона тўловлари киритилмаган», — дейилади қўшимча маълумотда.\nХусусан, 2020 йилда UzAuto Motors АЖ томонидан давлат бюджетига жами 1,3 триллион сўм солиқ ва бошқа мажбурий тўловлар (товарлар импорти учун тўловлар бундан мустасно) тўланган. Жами давлат бюджети даромадларидаги салмоғи 0,98 фоизни ташкил қилган. Шу билан бирга, товарлар импорти учун тўланган божхона тўловлари 2,3 триллион сўмни ташкил қилган.\n2021 йилнинг январь–октябрь ойлари мобайнидаги бюджетга тўловлар 751,5 миллиард сўмни ташкил этиб, йил якунига қадар ушбу кўрсаткич 950 миллиард сўмга етиши кутилмоқда, давлат бюджетининг умумий даромадлари кутилаётган миқдорида 0,56 фоизни ташкил қилади.\nБундан ташқари, импорт қилинган товарлари учун шу даврда тўланган божхона тўловлари 2,376 триллион сўмни ташкил қилган.


Санжар бирданига икки совринни кўзламоқда\n8 июнь, 2017, 18:59 435 0\nНамангандаги "Фьючерс" турнирида юртимиз шарафини ҳимоя қилаётган Санжар Файзиев бош совринга давогарлик қилмоқда.\nЭнг кучли теннисчимиз ғалаба учун уч соат курашди\nТемур тезликни оширди\nЯккаликлар баҳсида биринчи рақамда сараланган ҳамюртимиз чорак финал учрашувини россиялик Маркос Каловелонисга қарши ўтказди ва қарийб икки соат давом этган ўйинда 7:6, 7:5 ҳисобида зафар қучди. Санжар ярим финалда беларуслик Дмитрий Жирмонт билан рақобатлашади.\nТурнирда қатнашаётган Темур Исмоилов эса кутилмаганда россиялик Михаил Фуфигинга ютқазиб қўйди. Темур биринчи сетни 2:6 ҳисобида бой берди. Иккинчи раундда ҳам меҳмон теннисчи 1:3 натижа қайд этгач, ҳамюртимиз ўйинни тўхтатди.\nМусобақанинг жуфтлик беллашувлари финалида Санжар Файзиев ва қозоғистонлик Темур Хабибулин дуэти ўйнайдиган бўлди. Ҳамюртимиз ўз шериги билан бирга ярим финалда биринчи рақамда сараланган ҳиндистонлик Шрирам Балажи ва Вишни Вардханни 7:6, 6:3 ҳисобида енгди.


Бугун, 26 август куни Осака шаҳрида (Япония) Ўзбекистон Республикаси Маданият вазирлиги ҳузуридаги Маданият ва санъатни ривожлантириш жамғармаси томонидан Ўзбекистон давлат санъат музейини реконструкция қилиш учун дизайн концепциясини яратиш бўйича келишув имзоланди, унинг меъмори дунёга машҳур япон архитектори (меъмори) Тадао Андо бўлади.\nТез орада Ўзбекистон давлат санъат музейини реконструкция қилиш лойиҳаси амалга оширилади. Реконструкция дизайни ғояси билан дунёга машҳур япон меъмори ва Притцкер мукофоти лауреати Тадао Андо шуғулланади. Унинг меъморий услубини “танқидий регионализм” деб таърифлаш мумкин. Тадао Андо лойиҳалари табиий ёруғликдан фойдаланишнинг ноёблиги, шунингдек меъморчиликда ландшафтнинг табиий шакллари билан машҳур. Унинг тузилмалари кўпинча ташқи ва ички макон билан ўзаро боғланиб, катта шаклларни ҳосил қилади. Тадао Андо миллий эстетик қадриятларни замонавий бинолар меъморчилигида қўллайди.


“Gallup” агентлиги Ўзбекистон аҳолисида ижобий таассурот индекси юқори эканлигини маълум қилди\nБутун дунёда жамоатчилик фикрини ўрганиш бўйича энг обрўли ташкилотлардан ҳисобланган АҚШдаги “Gallup” агентлиги аҳоли ҳиссиётлари бўйича ҳисоботини (Global Emotions Report 2020) эълон қилди. Тадқиқот 2019 йилда 140 дан ортиқ мамлакатда 175 мингдан ортиқ одамлар орасида ўтказилган сўровнома ва суҳбатларга асосланган.\nСўровномада қатнашганлардан 5 та масала юзасидан ижобий таассуротлари бор ёки йўқлиги сўралган. Унда қатнашчиларнинг 71 фоизи бугун яхши дам олгани, 72 фоизи ҳаёти қизиқарли кечаётгани, 75 фоизи жилмайгани ёки кулгани, 86 фоизи эса ўзига нисбатан ҳурмат билан муносабат қилинаётганини ҳис қилишини айтган. Лекин қатнашчиларнинг камроқ қисми, яъни 49 фоизи сўровнома ўтказилган кунга қадар янги нарса ўргангани ёки қилганини айтишган.\n“Gallup” сўровнома бўйича юқоридаги 5 та саволга «Ҳа» деб берилган жавобларни ижобий индексга бирлаштирган. 2019 йилда ушбу индекснинг глобал кўрсаткичлари барқарор қолган.\n2019 йил юзасидан тақдим қилинган ижобий таассурот индексида давлатларнинг харитадаги ранги қанчалик тўқ яшилга мойилроқ бўлса, позитивроқ эканлиги айтилади. Аксинча, харитадаги ранглар яшилдан оққа қараб ўзгариши аҳоли кайфиятида ижобий таассуротлар камлигини билдиради.\nМасалан, ушбу харитадаги маълумотларга кўра Афғонистон, Ливан, Литва, Туркия, Непал, Тунис, Эфиопия, Шимолий Кипр ҳудуди, Бангладеш, Яман, Сербия ва Миср каби давлатлар аҳолиси ижобий таассуротлар бўйича энг қуйи ўнликда жойлашган.\nПанама, Сальвадор, Гватемала, Парагвай, Колумбия, Индонезия, Мексика, Никарагуа, Хитой, Коста-Рика, Дания ва Ҳондурас аҳолиси эса ижобий таассурот индексининг Топ-10 талигида жойлашган. Бундан ташқари, харитада Канада, АҚШ, Ўзбекистон, Саудия Арабистони, Янги Зеландия ва Жанубий Африка Республикаси ҳам бир мунча тўқроқ рангда кўрсатилган. Сўровнома натижаларига асосланган ташкилотчилар ушбу давлатлар аҳолисида ҳам ижобий таассурот индекси юқори эканлигини кўрсатишган. Марказий Осиёдаги ён қўшниларимизда эса, Афғонистондан ташқари, Ўзбекистонга нисбатан бир мунча пастроқ натижалар қайд этилган.\n“Gallup” ҳисоботда барча давлатлар рейтингини эълон қилмаган, фақатгина энг юқоридаги 10 та ва энг пастдаги 10 давлат номларини санаб ўтган.\nБундан ташқари, ушбу ҳисобот ҳеч қандай расмий мақомга эга эмас ва бутун аҳолининг кайфиятини ифода этмаслиги мумкин.\n16:42 / 21.12.2020\nСўров: Ўқитувчи ва шифокорларнинг маоши қанча бўлиши лозим?


Ёш сузувчиларимиз Софиядаги рейтинг мусобақасида иштирок этишмоқда\n30 июнь, 2018, 16:22 449\nБолгария пойтахти София шаҳрида сузиш бўйича халқаро мусобақа бўлиб ўтмоқда. Турнирнинг аҳамиятли томони шундаки, у октябрь ойида бўлиб ўтадиган III ёзги ўсмирлар Олимпия ўйинларига йўлланма учун рейтинг очколари тақдим этувчи мусобақа ҳисобланади.\nМусобақада Ўзбекистон, Буюк Британия, Россия, Хорватия, Литва, Германия, Болгария каби мамлакатлардан 370 дан ортиқ спортчи иштирок этмоқда.\nБаҳсларнинг илк кунида ҳамюртларимиздан Алексей Сидорчук 50 метр брасс усулида сузиш баҳсларида 3-ўрин, Аҳмаджон Умуров 100 метр эркин усулда 2-ўрин соҳиби бўлди. Қизларимиздан эса Юлдуз Қўчқорова 100 метрга чалқанча усулда сузишда 2-ўрин, 50 метрга чалқанча сузишда эса 3-ўринни қўлга киритди. Наталья Критинина эркин усулда 50 метр масофага сузиш баҳсларида 3-поғонадан жой олди.\nБеллашувлар давом этмоқда. Ушбу рейтинг мусобақалари якунига етгач, Халқаро сузиш федерацияси (FINA) 3 август куни йўлланма эгалари рўйхатини маълум қилади.


20.04.2021 14:22 0 1104\nИчки ишлар вазирлги Академиясининг Нукус филиали ташкил этилади. Бу ҳақда «Ички ишлар органлари учун профессионал кадрларни тайёрлашнинг сифат жиҳатидан янги тизимини жорий этиш бўйича чора-тадбирлар тўғрисида»ги Президент қарорида айтиб ўтилган.\nФилиалда тўлақонли ўқув жараёни Академиянинг бакалавриати бўйича кундузги таълим шаклида 2022/2023 ўқув йилидан бошланади.\nФилиалда таълим олган битирувчиларга Академия битирувчилари учун назарда тутилган диплом берилади.\nФилиалда ўқиш учун номзодлар дастлабки босқичда Қорақалпоғистон Республикаси ва Хоразм вилоятида, кейинчалик республиканинг бошқа ҳудудларида доимий яшовчи шахслар орасидан танлаб олинади.\nФилиалга ўқишга қабул қилиш квотаси Академияга умумий қабул квотаси доирасида Қорақалпоғистон Республикаси ва Хоразм вилояти ички ишлар органларининг эҳтиёжини инобатга олган ҳолда белгиланади.


АПЛ. Дебютант “Хаддерсфилд” 2-турда ҳам рақибини таслим этди (видео)\n20 август, 2017, 19:54\nҲозиргина Англия премьер-лигаси 2-туридан ўрин олган “Хаддерсфилд” хамда “Ньюкасл” жамоалари ўртасидаги баҳс ўз ниҳоясига етди. Учрашуви мусобақа дебютантининг минимал ҳисобдаги ғалабаси билан якунланди.\nАниқроғи, ўйиннинг 50-дақиқасида Аарон Муй томонидан киритилган ягона гол майдон эгаларига "қарғалар" устидан ғалаба келтирди. Таъкидлаш лозимки,кетма-кет иккита учрашувда ғалаба қозонган “Хаддерсфилд” ўз очколари сонини 6тага етказиб олди.\nҚуйида ушбу учрашув видеошарҳи ҳамда киритилган голни томоша қилишингиз мумкин:


Шварценеггер Трампга қарши чиқди\n09:34 / 31.01.2017\nКалифорния штатининг собиқ губернатори, Ҳолливуд актёри Арнольд Шварценеггер АҚШнинг янги президенти Дональд Трампнинг муҳожирларга қарши сиёсатини танқид остига олди.\n«Бу ақлсизлик ва биз кўрмоқдамизки, Оқ уй бу қарорни жуда бўш тайёрлаган», — дея Шварценеггернинг сўзларини келтиради The Hill.\nУнинг фикрича, хавфсизликни таъминлашга эришишнинг бошқа йўллари ҳам мавжуд.\nБундан ташқари, Шварценеггер бундай фармон Адлия вазирлиги ва АҚШ Миллий хавфсизлик вазирлиги билан келишилган ҳолда тайёрланиши керак эди деб ҳисоблайди.\nДональд Трамп 27 январь куни АҚШга қочоқларнинг киришини чеклаш тўғрисидаги ҳужжатни имзолади. Фармонга мувофиқ, барча қочоқларни қабул қилиш тўрт ойга тўхтатилади. Бундан ташқари, фармон Ироқ, Сурия, Эрон, Судан, Ливия, Сомали ва Яманнинг ҳатто АҚШ визасига эга фуқароларига мамлакатга киришни уч ойга тақиқлайди. Чеклов «грин-карта» эгаларига — яъни, АҚШда расман яшаш ва ишлаш учун гувоҳномага эгаларга ҳам тааллуқли. CNN’нинг ёзишича, энди «грин-карта»нинг мавжудлиги номлари санаб ўтилган мамлакатлардан келганларнинг АҚШ ҳудудига киритилишига асос бўла олмайди. Трамп мазкур фармон террорчиликка қарши кураш учун зарурлигини таъкидлаган.\nОдатдаги амалиётдан фарқли равишда, бу ҳужжат Адлия вазирлиги мутахассислари иштирокисиз тайёрланган — вазирлик вакиллари одатда ижро ҳокимияти учун фармон ва қонунлар ижроси бўйича йўриқнома тайёрлаб берарди. Бундан ташқари, чегара хизматига масъул ҳисобланган вазирлик ҳам фармон матни билан фақат ҳужжат имзоланаётган кунда танишишга муваффақ бўлган.\nЧегара хизмати чеклов айнан қайси мамлакатларнинг фуқароларига дахл қилишини дастлаб билмаган. Ҳужжатда мамлакатларнинг номи кўрсатилмаган: у Обама маъмуриятининг визасиз киришни чеклаш тўғрисидаги низоми билан тасдиқланган мамлакатлар рўйхатига ҳавола беради (мазкур низомга мувофиқ, номлари кўрсатилган мамлакатларда бўлган хорижликлар ҳам АҚШга визасиз кира олмайди).\nДастлаб вазирлик ходимлари фармон «грин-карта»си борларга таъсир қилмайди, деган фикрга келган; бу ҳақдаги тегишли маълумотномалар аэропортларга йўлланган. Бироқ кўп ўтмай Оқ уй «грин-карта» эгаларининг АҚШга киритилиши масаласи индивидуал тарзда ҳал этилиши лозим, деб туриб олган.\n28 январь куни Америка ҳукумати Трампнинг кўрсатмасини бажаришга киришди. Президент фармонида кўрсатилган мамлакатлардан келаётганларни аэропортларда қўлга олиш бошланди. The New York Times’нинг ҳисоб-китобига кўра, биринчи куни Кеннеди аэропорти ва мамлакатнинг бошқа халқаро аэропортларида 200 нафарга яқин одам қўлга олинган. Reuters’нинг хабар беришича, Қоҳира аэропортидаги авиакомпанияларга фармонда кўрсатилган мамлакатларнинг фуқароларини АҚШга олиб кетиш тақиқланган — уларнинг визаси ёки «грин-картаси» бўлса ҳам.\nХалқини ҳурмат қилганни, дунё ҳурмат қилади. Нега Трамп Мирзиёевга алоҳида лутф кўрсатди?\n10:44 / 19.05.2018\nАҚШ сенати иммиграция бўйича тўртта қонун лойиҳасини рад этди\n11:10 / 16.02.2018\n22:30 / 19.01.2018


01.09.2021 21:01 0 4473\nИжтимоий тармоқларда Сурхондарёда спортчига хужум уюштирилганлиги ҳақида видеохабар тарқалган.\nВидеода кўрсатилган ҳолат юзасидан жорий йил 29 май куни Денов тумани ИИБ ҳузуридаги ТБ томонидан Жиноят кодексининг 277-моддаси (Безорилик) билан жиноят иши қўзғатилиб, тергов ҳаракатлари олиб борилган. Бу ҳақда Ўзбекистон Республикаси Бош прокурорининг матбуот котиби — ахборот сиёсати масалалари бўйича маслаҳатчиси Ҳаёт Шамсутдинов хабар берган.\nТергов давомида 7 нафар шахс айбланувчи тариқасида жалб қилиниб, барчасига «қамоққа олиш» эҳтиёт чораси қўлланилган.\nТергов ҳаракатлари 23 август куни тамомланган.\nҲозирда жиноят иши судга юбориш арафасида турибди.\nЭслатиб ўтамиз, жорий йил 17 август куни Қашқадарё вилояти Қарши шаҳрида спорт устаси Элбек Раҳимов ўлдириб кетилганлиги ҳақида хабар берилганди.\nжиноят Сурхондарё спортчи Денов безорилик\nҲуқуқ бугун, 18:15


Ташкент, Узбекистан (UzDaily.uz) – Ироқнинг Тигр дарёсида йўловчи паромининг ҳалокатга учраши оқибатида 93 киши ҳаётдан кўз юмди. Бу ҳақда “Ал Арабия” телеканали хабар берди.\nАраб телеканалларининг хабар қилишича, кема бортида 170 нафардан 250 нафаргача инсон бўлган. Паром эса 75 кишига мўлжалланган. Қурбонлар сонининг кўплиги сув транспорти бортида йўловчиларнинг аксарияти болалар эканлиги билан боғлиқ. Улар сузишни билишмаган.\nҲодисани кучли оқим келтириб чиқарган бўлиши мумкинлиги ҳам айтиляпти.